Ninja-Ninja Terbaik Dalam Sejarah Jepun

Menurut Al Faraby (Alpharabius), individu tidak akan mencapai kesempurnaan dengan sendiri melainkan mendapat bantuan daripada orang lain. Manusia perlu hidup berkumpulan atau berkelompok untuk mencapai kesempurnaan dalam kehidupan. Manusia perlu bekerjasama, toleransi, saling memahani dan saling menghargai dalam sesebuah kelompok masyarakat. Falsafah tersebut menjadi tunjang kepada teori Psikologi Sosial Islam yang dikemukannya.

Secara tidak langsung ia menjadi bukti kekuatan manusia itu tercapai apabila mereka berada dalam kelompok atau kumpulan. Berdasarkan catatan sejarah di dunia, telah merekodkan banyak kejayaan telah dicapai oleh satu unit kumpulan dalam siri peperangan ataupun pertarungan. Hikayat Pendekar 5 Bersaudara yang terkenal menjaga keselamatan dan kedaulatan Empayar Kesultanan Melayu Melaka dan trio terhebat daripada Perancis seperti Three Musketeers menjadi bukti kekuatan apabila individu itu bekerja dalam kumpulan.

Negara Jepun merupakan negara yang telah menempuh pelbagai siri perang saudara dan melalui revolusi sehingga menjadi sebuah negara termaju pada hari ini. Pertumpahan darah pahlawan mereka yang terdiri daripada samurai dan ninja sering terjadi sebagai tanda taat setia kepada daimyo dan Shogun di Era Sengoku hingga ke Era Edo. Dalam dunia ninja terdapat banyak kumpulan ninja elit telah diwujudkan yang berkhidmat kepada daimyo di wilayah masing – masing. Antaranya adalah 3 Jounin Of Iga, Kouga Sosengumi, Shin Oniwabanshu, Karasugumi, Nokizaru No Gumi dan Sebagainya. Walau bagaimanapun terdapat sebuah kumpulan ninja elit yang sangat popular di Era Sengoku dan Era Edo di Jepun. Kumpulan tersebut diberi nama sebagai Sanada Juuyushi ( Ten Brave Sanada ).

– Sanada Juuyushi (Ten Brave Sanada)

Mengikut catatan sejarah kumpulan ini telah dibangunkan pada abad ke 17 lagi oleh Sanada Masayuki, tetapi disempurnakan sepenuhnya oleh anak kandungnya iaitu Sanada Yukimura. Kumpulan ini dianggotai oleh 10 orang ninja yang mempunyai kemahiran dan keunikan yang tersendiri. Kumpulan tersebut ditubuhkan untuk membantu Klan Sanada dalam pelbagai urusan seperti peperangan, perisikan, sabotaj, dan juga sebagai pembunuh upahan bagi Klan Sanada. Kumpulan ini juga pernah berkhidmat kepada keluarga Takeda semasa Sanada Yukimura bekerja dibawah daimyo Takeda Shingen.

Sanada Yukimura yang terkenal dengan julukan “pahlawan yang hanya muncul 100 tahun sekali “ merupakan pahlawan yang sering terlibat dalam peperangan besar. Secara tidak langsung, kumpulan Sanada Juuyushi turut terlibat dalam membantu ketua mereka dalam pertempuran. Berdasarkan novel yang ditulis oleh Tatsukawa Bunko yang bertajuk Sanada Sandaiki, kumpulan Sanada Juuyushi terlibat dalam siri peperangan seperti perang berskala besar iaitu Perang Sekigahara 1600 (Mewakili Tentera Barat pimpinan Ishida Mitsunari), Pengepungan Osaka Musim Sejuk 1614 dan Pengepungan Osaka Musim Panas 1615.

Kumpulan tersebut terlibat secara langsung dalam pertempuran, perisikan dan sabotaj terhadap musuh. Selepas tamat pertempuran di Sekigahara pada tahun 1600, Masayuki Sanada dan anak bongsunya Sanada Yukimura telah dihukum dan dibuang ke Wilayah Kii setelah tewas mewakili tentera Barat Ishida Mitsunari. Anak sulung Sanada Masayuki iaitu Sanada Nobuyuki yang telah menyebelahi Tokugawa Ieyasu dengan tentera timur telah mengambil alih klan Sanada dan berkhidmat dibawah pemerintahan Shogun Tokugawa Ieyasu.

– Anggota Sanada Juuyushi

Anggota kumpulan Sanada Juuyushi ini terdiri daripada 10 orang ninja – ninja yang terkenal di Jepun seperti Sarutobi Sasuke, Kirigakure Saizo, Anayama Kousuke, Miyoshi Sekai, Miyoshi Isa, Unno Rokuro, Mochizuki Rokuro, Yuri Kamanosuke, Kakei Juzo dan Nezu Jinpachi.

– Sarutobi Sasuke (1576 – 1615)

Menurut buku Sanada Sandaiki, Sasuke atau nama sebenarnya Kozuki Sasuke digambarkan sebagai ninja Kouga yang berkhidmat dibawah Sanada Yukimura sebagai salah satu daripada sepuluh ninja yang menganggotai Sanada Juuyushi. Sasuke merupakan ninja lagenda yang terkenal pada era Sengoku dan beliau sering dipanggil dengan gelaran ‘ Sarutobi ‘ yang bermaksud monyet terbang / melompat. Terdapat banyak teori yang mengaitkan beliau dengan gelaran itu. Antaranya teori yang mengatakan bahawa Sasuke adalah seorang anak yatim piatu yang dibesarkan oleh sekumpulan monyet. Teori itu diperkukuhkan lagi dengan kelebihan Sasuke yang mahir bertempur dan pantas bergerak diatas pokok. Teori lain pula mengata bahawa beliau merupakan anak kepada Sandayu Washio yang tinggal di Terusan Torii di wilayah Shinano. Setelah kematian ibubapanya, beliau telah diambil sebagai anak murid oleh seorang ninja Kouga yang terkenal yang bernama Tozawa Hakuunsai.

Hakuunsai telah menjumpai Sasuke yang ketika itu sedang seronok bermain monyet disekitar kawasan Gunung Togakushi. Genap umurnya 15 tahun beliau telah berjaya menjadi ninja yang hebat dan mula bekerja dengan Sanada Yukimura. Beberapa tahun seterusnya, beliau telah menyertai kumpulan Sanada Juuyushi secara tidak langsung menjadi ketua dan memimpin kumpulan tersebut. Dalam kumpulan tersebut, Sasuke telah dibantu oleh Kirigakure Saizo yang juga merupakan pesaing dan seterunya daripada ninja Iga.

Kejayaan demi kejayaan yang diraih oleh Klan Takeda dan Klan Sanada adalah hasil daripada risikan dan kelicikan Sarutobi Sasuke sebagai ninja. Walau bagaimanapun, beliau mati ketika Pengepungan di Osaka pada tahun 1615 bersama tuannya Sanada Yukimura. Sasuke juga popular dengan nama timangannya Kokichi ( bernasib baik ) digambarkan sebagai seorang ninja yang bersemangat dan bersungguh – sungguh dalam mencapai matlamatnya.

– Kirigakure Saizo ( 1571 – ????)

Saizo digambarkan sebagai ninja Iga yang berkhidmat dibawah Sanada Yukimura, secara tidak langsung menganggotai kumpulan Sanada Juuyushi ( Sanada Ten Brave ). Merupakan pesaing dan seteru utama Sarutobi Sasuke kerana latarbelakangnya sebagai ninja Iga yang sinonim bermusuhan dengan ninja Kouga. Tidak banyak maklumat yang direkodkan mengenai latarbelakang Saizo atau nama sebenarnya Soukiri Saizo. Sarjana beranggapan bahawa Saizo telah dilahirkan di rantau Kohoku di Wilayah Omi yang merupakan tanah milik Daimyo yang bernama Azai. Ayah Saizo dikenali sebagai Soukiri Danshosaemon yang bekerja sebagai pegawai bawahan Azai Nagamasa.

Pada tahun 1570, Azai Nagamasa telah memutuskan hubungan perikatan dengan Oda Nobunaga dan mula menyebelahi Tokugawa Ieyasu. Pembelotan tersebut telah memakan diri pengikut Azai dan menyebabkan ayah Saizo mati dalam serangan pengepungan oleh tentera Oda Nobunaga pada tahun 1573. Oleh yang demikian, ayahnya telah mengarahkan pembantunya untuk membawa Saizo lari ke bandar Iga Selatan yang bernama Bandar Nabari. Maka disitulah detik permulaan Saizo menjadi ninja Iga. Beliau telah dilatih oleh salah seorang ninja lagenda Iga iaitu Momochi Tanba yang bertangungjawab melatih beliau ninjutsu Iga Ryu.

Seperti Sasuke, Saizo juga terkenal dengan gelaranya yang tersendiri iaitu “ Kirigakure “ ( hidden mist ). Terdapat banyak sumber yang mengaitkan tentang bagaimana beliau mendapat gelaran tersebut. Antaranya disebabkan beliau dijumpai oleh Momochi Tanba dalam kepulan dan lindungan kabus. Walau bagaimanapun, ada yang berpendapat gelaran tersebut diberikan disebabkan kebolehan Saizo mengunakan ilmu paranormal ninja ( genjutsu ) dengan memanipulasi air peluh atau cecair pada tubuhnya menjadi kabus untuk melarikan diri atau memperdaya musuh. Mengikut jejak pesaingnya Sasuke, Saizo juga tidak terkecuali menjadi pelindung utama tuannya Sanada Yukimura dalam setiap siri pertarungan dan peperangan.

Semasa Pengepungan Osaka pada musim panas pada tahun 1615, Saizo hampir berjaya menewaskan tentera perlindung Tokugawa Ieyasu dan serangan pedangnya juga berjaya menyentuh Tokugawa. Setelah Sanada Yukimura tewas dalam pertempuran tersebut, Saizo bertanggungjawab membantu anak Yukimura iaitu Sanada Yukimasa melarikan diri daripada ditangkap oleh tentera Tokugawa. Menurut Buku Sanada Sandaiki, Saizo digambarkan mempunyai fizikal yang menarik, beramput panjang dan lurus serta memiliki wajah yang tampan dan sedikit feminin. Kelebihan fizikalnya sering digunakan untuk menyamar sebagai wanita semasa kegiatan perisikan. Saizo digambarkan sebagai seorang ninja yang tenang, pendiam dan pemurah. Saizo juga mahir terkenal sebagai pemedang yang hebat dalam kumpulannya dan sering mengunakan pedang semasa bertempur.

– Anayama Kosuke (1569 – 1615 )

Beliau merupakan salah seorang daripada ahli Sanada Juuyushi yang paling veteran. Beliau merupakan bekas pegawai tentera Takeda Shingen sebelum berkhidmat untuk klan Sanada. Beliau dikatakan sebaya dengan Yukimura dan berkongsi banyak ciri – ciri fizikal yang sama dengan tuan barunya. Kosuke merupakan anak sulung kepada Anayama Nobumitsu yang juga pernah bekerja sebagai bawahan Takeda. Kosuke sering bertindak sebagai “ Kagemusha “ (pahlawan bayang) yang sering menyamar sebagai Sanada Yukimura untuk memperdayakan musuh.

Beliau juga merupakan seorang ahli pedang yang hebat seperti Saizo. Dalam pertempuran terakhir Musim Panas di Osaka, beliau bertindak sebagai Kagemusha yang menyamar sebagai Yukimura dan mengelirukan tentera Tokugawa. Apabila beliau mengalami kecederaan parah akibat daripada puluhan peluru yang menembusi badannya, Kosuke dikatakan telah menjerit kearah musuh dengan berkata “Saya akan menjadi Saemon-no-suke ( pelindung ) untuk Sanada Yukimura selamanya!!” Pada masa itulah, Kosuke membuka jalan Yukimura yang ingin menyerang Ieyasu dengan membunuh kesemua tentera pelindung Tokugawa sehingga beliau rebah dan mati dibawah kaki Tokugawa Ieyasu.

– Unno Rokuro (1571 – 1615 )

Rokuro atau nama sebenarnya Unno Rokurobei merupakan salah seorang ahli daripada Kumpulan Sanada Juuyushi (Sanada Ten Brave). Tidak banyak maklumat yang direkodkan mengenai beliau. Walau bagaimanapun, terdapat sumber yang mengatakan beliau merupakan pengiring Sanada Yukimura dalam sebarang urusan rasmi dan rahsia. Beliau juga dikatakan sebagai penyimpan rahsia dan pembantu peribadi Sanada Yukimura.

– Kakei Juzo (1573 – 1615)

Kakei Juzo juga dikenali sebagai Kakei Jubei merupakan salah seorang penembak tepat dalam kumpulan Sanada Juuyushi. Kemahiran beliau telah dikesan oleh Hachisuka Koroku dan beliau juga pernah menjadi orang bawahan Toyotomi Hideyoshi. Beliau menguasai Teppo Jutsu ( teknik mengendalikan senjata api dalam ninja) dan mahir menggunakan Tanegashima ( Istinggar / Senapang Kancing Sumbu ) dengan cara yang unik dan mempunyai purata ketepatan tembakan yang tinggi. Kehebatan menembaknya yang menakjubkan menyebabkan beliau digelar sebagai “ Si mata helang ”.

Selain bertindak sebagai penembak tepat, beliau juga terkenal sebagai penyoal siasat yang kejam dan sering menusukkan jarum keatas tentera Tokugawa yang disoal siasat. Setelah kuasa Toyotomi Hideyoshi jatuh akibat pengkhianat Tokugawa, beliau telah beralih arah dan bekerja dengan dengan Sanada Yukimura. Beliau kononnya meninggal dunia semasa konflik terakhir Kempen Osaka pada tahun 1615 dan dibunuh oleh tentera Tokugawa.

– Mochizuki Rokuro ( 1572 – 1615)

Merupakan salah seorang ninja Kouga selain Sasuke dalam kumpulan Sanada Juuyushi (Sanada Ten Braves). Merupakan salah seorang generasi terakhir puak Mochizuki ( puak yang mengasaskan Kouga Ryu / Ninja Kouga ). Menurut buku Sanada Sandaiki, Rokuro merupakan seorang ninja yang mengagumi keberanian Yukimura, dan beliau sanggup menghabiskan seluruh hidupnya mencari cara bagaimana untuk berkhidmat kepada idolanya Yukimura.

Beliau juga dianggap sebagai anggota utama dalam kumpulan itu, kerana dia mempunyai lebih banyak pengalaman bekerja dalam kumpalan tersebut. Rokuro terkenal dengan kemahirannya menguasai bahan api (Katon no Jutsu). Beliau bijak menghasilkan bom daripada serbuk peledak dan memerangkap musuh dengan perangkap yang dipasangkan bersama bahan letupan. Setelah Rokuro menyertai Yukimura, beliau dan Jinpachi diperintahkan untuk melindungi perkampungan dibawah jajahan Sanada dengan menyediakan perangkap bom untuk melindungi daripada musuh.

Semasa Konflik terakhir di Osaka, Rokuro memilih untuk mengelak daripada ditangkap oleh pihak musuh dengan menamatkan hidupnya dengan Tanto ( pedang pendek) miliknya sendiri.

– Nezu Jinpachi ( 1569 – 1615 )

Merupakan salah seorang ahli dalam Sanada Juuyushi dan sering dipasangkan bersama Mochizuki Rokuro semasa bertugas. Tidak banyak maklumat mengenai beliau berdasarkan Buku Sanada Sandaiki. Walau bagaimanapun, terdapat beberapa sumber mengatakan bahawa beliau berasal daripada keluarga Kosaka yang merupakan salah satu daripada keluarga ninja Kouga. Beliau digambarkan sebagai seorang pelaut yang berkulit gelap dan merupakan bekas ketua lanun. Walau bagaimanapun, tiada sebarang bukti yang menunjukan kebenaran disebalik penyataan tersebut.

– Yuri Kamanosuke ( 1573 – 1615 )

Merupakan salah seorang pahlawan yang berkhidmat lama dengan keluarga Sanada sejak zaman Sanada Masayuki hingga menjadi ahli kumpulan Sanada Juuyushi dibawah Sanada Yukimura. Tidak banyak maklumat yang direkodkan mengenai beliau. Selain daripada kemahiran beliau mengunakan Kusarigama ( Sabit berantai ) sebagai senjata utama menghapuskan musuh. Berdasarkan sumber yang tidak sahih, beliau digambarkan sebagai ninja yang hauskan darah dan gemar melibatkan diri dalam pertempuran.

– Adik Beradik Miyoshi ( Miyoshi Seikai / Miyoshi Isa )

Kedua beradik ini yang terdiri daripada Miyoshi Seikai (abang) dan Miyoshi Isa (adik) yang mengabdikan diri kepada Sanada Yukimura dengan menganggotai Sanada Juuyushi. Mereka berdua merupakan seorang Nyuudou ( Sami Buddha ) yang taat beragama serta setia kepada tuannya Sanada Yukimura. Mereka dikatakan berasal daripada Keluarga Ogasawara yang telah dimusnahkan pada tahun 1500 oleh sekutu Oda Nobunaga. Mereka berdua mempunyai kemahiran bertempur secara fizikal yang tinggi sehingga Sarutobi Sasuke berjaya memujuk mereka berdua menyertai Sanada Juuyushi.

Mereka berdua mempunyai fizikal yang tinggi, besar dan tegap serta berkemahiran dalam Sumo. Semasa bertempur di medan perang, mereka kerap berada dibarisan hadapan. Mereka diletakan dalam formasi sedemikian kerana serangan fizikal mereka mampu menghancurkan tengkorak musuh. Namun, dari sudut formasi bertahan, mereka berdua diletakan dibarisan terakhir untuk mempertahankan kubu pertahanan.

Pada penghujung konflik musim panas di Osaka, mereka mengakhirkan riwayat hidup mereka dengan memenggal kepala mereka sendiri apabila sudah tidak mampu bertempur akibat kecederaan yang dialami. Menurut buku Sanada Sandaiki yang ditulis oleh Tatsukawa Bunko, mereka berdua merupakan salah seorang daripada anak – anak angkat Ishikawa Goemon yang terkenal sebagai Robin Hood Jepun yang gemar mencuri harta pembesar untuk membantu orang miskin.


Novel Terawal Bahasa Melayu Diterbitkan Di Sarawak

Jika menyusuri sejarah penerbitan novel di Malaysia, pengkaji banyak menjadikan novel ‘Hikayat Faridah Hanum’ sebagai novel Melayu terawal yang diterbitkan. Tetapi kajian pada tahun awal 2000 mendapati terdapat karya lain berbentuk novel yang diterbitkan pada tahun 1876 di Kuching, Sarawak, bertajuk “Hikayat Panglima Nikosa” ( Dr Syed Othman Syed Omar ).

Tapi nanti dulu… tentu anda hairan. Aik! Tajuk hikayat. Bukannya novel! Penulis ingin menjelaskan adalah normal pada zaman tersebut hingga 1930 tajuk novel menggunakan judul hikayat. Novel ini ditulis dalam 29 halaman bertulisan jawi. Pengarangnya Ahmad Syawal Abdul Hamid. Dicetak di sebuah kilang di Kuching dan diedarkan.

Kisah ini mengenai Nikosa seorang pemuda yang gagah telah 300 pemuda untuk menentang gejala kecurian dan huru hara yang dilakukan oleh perompak. Wah! Sudah macam filem epik 300 sedangkan cerita ini ditulis pada tahun 1876! Keistimewaan novel ini adalah kepentingan memodenkan pertanian.

Kemudian diikuti novel Kecurian 5 Million Ringgit oleh Muhammad Muhammad Said pada tahun 1922. Diterbit dan dicetak di Kelantan. Kecurian Lima Million Ringgit mengisahkan kelicikan dan kepintaran John Sinclair sebagai pencuri, Jack Hocker seorang penipu yang banyak membuat jenayah melibatkan wang. Nicholes Carter seorang detektif  dan Mr. Baxter seorang pegawai polis yang mashyur kerana ketajamannya mencium dan memahami segala tipu helah penjahat. Penduduk di kota London dan Amerika bimbang kerana penipuan dan kecurian berleluasa. Bagaimanapun, tindakan bijak detektif Nicholes Carter Baxter menjadikan kawasan itu aman. Novel ini adalah novel saduran.

Kemudian barulah Hikayat Faridah Hanum yang popular tulisan Syed Sheikh Al-Hadi. Diterbitkan pada tahun 1926. Ia mendapat sambutan hangat masyarakat ketika itu kerana bertemakan cinta antara dua darjat dan ada sedikit kontroversi. Ianya mengisahkan percintaan Faridah Hanum dan Syafik Affandi. Jatuh cinta pada pandang pertama tetapi masalahnya Faridah Hanum anak saudagar kaya yang cantik dan berpelajaran tinggi. Syafik Affandi adalah seorang lelaki juga berkelulusan tetapi harta tiada. Pengarang mengarang cerita ini kerana mahu masyarakat berfikiran terbuka tentang pendidikan wanita yang sangat ketinggalan pada ketika itu terutama pelajaran.

Novel-novel lain yang diterbitkan selepas itu

Iakah Salmah ( 1929 ) – Ahmad Rashid Talu

Kawan Benar ( 1927 ) – Ahmad Rashid Talu

Hikayat Percintaan Kasih Kemudaan ( 1927 ) – Ahmad Kotot

Melur Kuala Lumpur ( 1930 ) – Harun Aminurrashid

Putera Gunung Tahan ( 1937 ) – Ishak Haji Muhammad

Melati Kota Bharu ( 1939 ) – A Kadir Adabi

Agaknya ada tak salinan asal dan diterbitkan semula?

Sumber :

Syed Syeikh Al-Hadi, Sasterawan Progresif Melayu. Talib Samat. 1992. DBP

Sejarah Penulisan Novel Di Malaysia. Isu dan Cabaran. Hashim Ismail. 2007


Perang Dunia Kedua – Operasi Crusader: Tobruk Bebas!

Perang Dunia Kedua semakin marak. Perang yang bermula pada 1939 akhirnya menjadi global dengan kemasukkan Jepun dan Amerika pada 1941. Selain Asia dan Eropah, Afrika juga menjadi salah satu medan pertempuran yang dahsyat. Sebelum ini kita lihat Itali cuba untuk menawan Mesir pada 1940 namun dipatahkan oleh tentera British. Apabila British hampir sahaja menguasai seluruh Afrika Utara, Hitler menghantar Rommel ke Afrika Utara untuk mengawal keadaan. Hasilnya, British ditolak semula. Tobruk dikepung. British tidak mahu Dunkirk kedua berulang di Tobruk. Pelabuhan tersebut mesti dibebaskan.

Pengepungan Tobruk

Objektif utama British pada ketika ini adalah untuk menyelamatkan tentera mereka terperangkap di Tobruk. Hal ini terjadi ketika Rommel melancarkan Operasi Bunga Matahari pada April 1941 dimana tentera beliau menolak jauh tentera British dan Komanwel ke sempadan Mesir sehingga terpaksa meninggalkan saki-baki tentera mereka terperangkap jauh di Pelabuhan Tobruk.

Perdana Menteri British, Winston Churchill mengarahkan Tentera British di Afrika Utara dirombak sepenuhnya. Churchill berang dengan kekalahan British pada April sehingga menjadikan Tobruk sebagai ‘Dunkirk Kedua’. Pada May 1941, General Wavell mengarahkan Operasi Kapak Tempur, iaitu serangan untuk menyelamatkan Tobruk. Serangan ini gagal selepas berjaya ditangkis oleh tentera Itali dan Jerman pimpinan General Rommel. Churchill semakin berang. Banyak peralatan perang dibazirkan hanya untuk melihat kegagalan yang diberikan Wavell.

General Claude Auchinleck menggantikan Wavell sebagai Komander Turus Timur Tengah selepas kegagalan Kapak Tempur. Churchill tidak mahu Auchinleck mengulangi kesilapan sama dan terus menekan beliau untuk menyelamatkan Tobruk. Auchinleck melakar pelan baru. Operasi Crusader.

Operasi Crusader – Pelan British

Auchinleck merombak Tentera British. Beliau sebagai Komander Turus. Kawasan tanggungjawab beliau ialah Iraq, Jordan, Palestine, Suez dan Mesir. Dibawah beliau ialah Western Desert Force yang kemudian dimakan semula sebagai Tentera British Ke-8 (Eighth Army) dibawah pimpinan Lt. Gen. Alan Cunningham. Kawasan tanggungjawab beliau ialah dari Terusan Suez sehingga ke sempadan barat Mesir.

Kali ini, Auchinleck menerima pelbagai peralatan dan kereta kebal yang baru untuk dibekalkan di dalam tenteranya. Beliau merekrut beberapa orang General baru untuk mengisi kekosongan di dalam organisasi tenteranya selepas beberapa jeneral telah ditawan ketika Operasi Kapak Tempur. Muka-muka baru selain Cunningham ialah Godwen-Austen, Norrie, Freyberg. Ritchie dan Brink. Tidak ada seorang pun daripada mereka ini tahu selok belok bagaimana hendak mengendalikan pasukan kereta kebal.

Hanya Maj. Gen. William Gott sahaja yang mempunyai pengalaman dalam mengendalikan kereta kebal. Beliau berjaya mengekang tentera Itali ketika 1940 dan Jerman pada awal 1941. Namun disebabkan kekangan politik dan tiada doktrin British mengenai kereta kebal yang efisien, beliau tidak diberi peluang untuk ‘naik pangkat’ dan kekal sebagai Komander Divisyen Armor Ke-7.

Objektif Operasi Crusader adalah idea Auchinleck untuk menyelamatkan Tentera British dan Komanwel di Tobruk. Tentera British Ke-8 menjadi taruhan beliau. Terdapat 119,000 orang tentera, 738 kereta kebal dan 616 pesawat udara yang akan mengambil tempat dalam operasi ini. Tentera ini dipimpin oleh Lt. Gen Ritchie dan dibawah beliau terdapat dua kor iaitu Kor Ke-30 (Lt. Gen. Norrie dan Kor Ke-13 (Lt. Gen. Godwin-Austin).

Di Tobruk pula, tentera British dan Komanwel dipimpin oleh Maj. Gen. Ronald Scobie. Terperangkap bersama-sama beliau ialah Divisyen ke-70 dan Briged Kebebasan Poland. Scobie mempunyai tanggungjawab untuk cuba keluar dari pengepungan dengan menyerang tentera Rommel di timur Tobruk. Kemudian, beliau akan link up bersama-sama Auchinleck di Timur.

Rommel Bertahan

Supply dan Lojistik menjadi masalah besar buat Rommel sejak beliau datang ke Afrika lagi. Susah sungguh untuk bekalan tersebut sampai kepada Rommel kerana convoy beliau sering kali dibedil Royal Navy dan Royal Air Force di Mediterranean. Namun, Rommel masih lagi mampu bertahan. Bekalan yang sampai dari Benghazi dan Tripoli digunakan Rommel sebaik mungkin.

Rommel tidak menjangka tentang Operasi Crusader walaupun terdapat ‘ura-ura’ daripada perisik-perisik beliau mengatakan aka akan ada serangan. Rommel sibuk untuk memikirkan bagaimana untuk menawan Tobruk yang kini dikepung beliau. Beliau juga terpaksa memikirkan pertahanan beliau di sempadan Mesir yang kini sedang bergelut dengan masalah bekalan yang jarang sekali sampai. Namun mereka mempunyai beberapa pertahanan strategic di kawasan bukit-bukit dan pintu pintu masuk utama seperti Halfaya Pass, Fort Capuzzo dan Sollum.

Terdapat juga masalah dibahagian atasan. Setelah kejayaan mematahkan serangan British ketika Kapak Tempur, Rommel dinaikkan pangkat ke General der Panzertruppe dan memegang jawatan baru iaitu Tentera Panzer Afrika (Panzer Army Afrika). Dibawah beliau terdapat Kor Afrika (Afrika Korps) kini dipimpin oleh Generaleutnant Ludwig Cruwell dan juga Kor Itali ke-21 dipimpin  Lt. Gen. Navarrini.

Apa yang menjadi masalah buat Rommel ialah Panzer Army Afrika beliau adalah dibawah tampuk pemerintahan Pemerintahan Medan Afrika (North Africa Command) dipimpin oleh orang Itali, General Ettore Bastico. Beliau orang yang bertanggungjawab kepada Panzer Army Afrika (Rommel) dan Kor Mechanized Itali ke-20 pimpinan General Gastone Gambara.

Rommel benci kepada Bastico kerana komander Itali berkenaan seorang yang baran. Beliau menggelarnya ‘Bombastico’. Rommel juga berang kerana tidak mendapat hak keatas Kor Mechanized ke-20 yang berlainan pentadbiran daripada Panzer Army Afrika. Hal ini membuatkan tugas pertahanan di Afrika menjadi sukar.

Operasi Crusader – Bermula!

Pada 18 November 1941, Auchinleck melancarkan Operasi Crusader. Objektif mereka adalah Tobruk. Objektif kedua mereka; memusnahkan ancaman tentera Jerman dan Itali di Afrika Utara. Serangan bermula dengan baik pada awalnya. Kor British ke-30 yang mempunyai jumlah kereta kebal yang banyak memimpin serangan dengan melalui padang pasir jauh daripada pertahanan Rommel di Halfaya Pass. Auchinleck mahu menawan Halfaya Pass serta Fort Capuzzo dan Sollum dengan merusuk Rommel dari belakang.

Artileri British mula membedil kawasan pertahanan Rommel namun serangan itu hanya helah untuk menipu Rommel agar Kor ke-30 beliau dapat masuk ke dalam kawasan musuh tanpa pengetahuanya. Di Tobruk pula, tentera-tentera dibawah Scobie mula membuat serangan keatas tentera Rommel di timur Tobruk dengan harapan dapat keluar daripada pengepungan. Auchinleck mengarahkan Kor British ke-30 dibahagikan kepada tiga. Satu ke selatan untuk menawan pekan-pekan di padang pasir. Satu lagi ke Halfaya Pass dari belakang. Dan satu lagi ke Tobruk.

Rommel mula gelabah kerana tidak menjangka serangan daripada British ini ialah serangan berskala besar. Rommel tidak ada pilihan selain meninggalkan beberapa unit di Halfaya Pass untuk melengahkan Auchinleck sementara beliau berundur ke pertahanan yang lebih selamat ke barat Tobruk. Dengan pengunduran ini, Tobruk secara tidak langsung terbuka luas dan Scobie berjaya berhubung semula dengan tentera Auchinleck. Tobruk kini bebas!

Namun begitu, harga kemenangan ini sangat mahal. Meskipun British mempunyai kelebihan dari segi kereta kebal (British 738 vs German/Itali 414) dan supply yang lebih memihak kepada British, ia masih belum mampu untuk melumpuhkan Rommel di Afrika. Rommel berjaya lari dari dimusnahkan oleh tentera British. Selepas menyedari bahawa British mahu memotong laluan Rommel, beliau mengarahkan 15th Panzer Division untuk melengah-lengahkan tentera British. Di sinilah menjadi saksi bahawa betapa teruknya doktrin yang diggunakan tentera British.

Ketika pengunduran Rommel, beliau berjaya memusnahkan hampir 90% kereta kebal British. Kehilangan besar-besaran ini disebabkan oleh doktrin British yang memisahkan kereta kebal dengan infantry bantuan. Kereta kebal Auchinleck tidak mempunyai bantuan di belakang.Tiada artillery support. Tiada Engineer. Tiada Trak atau askar pejalan kaki yang cukup untuk membantu beliau berhadapan dengan Rommel. Manakala Rommel mempunyai doktrin yang khas untuk penggunaan kereta kebal Panzer. Setiap divisyen, setiap kor, mesti mempunyai sekurang-kurangnya satu uni kereta kebal dan dibantu oleh pelbagai tenaga bantuan yang diperlukan.

Kemenangan Pertama British

Operasi Crusader merupakan kejayaan pertama yang dikecapi oleh tentera British keatas Jerman di darat. Churchill merupakan orang pertama yang girang mendengar berita ini kerana ia memulihkan moral rakyat British.

Ini merupakan kekalahan pertama Rommel dalam sejarah hidupnya sejak menjadi komander tentera. Rommel begitu sibuk dengan Tobruk sehinggal lupa beliau masih mempunyai pertahanan yang lemah di sempadan Libya-Mesir. Beliau juga mengendahkan maklumat perisikan mempunyai pengumpulan tentera British yang ramai di sempadan.

Menurut sejarawan Basil Lidell Hart, pertempuran ini membawa kemusnahan kepada 17,700 nyawa, hampir 800 kereta kebal pelbagai jenis, dan 300 pesawat udara. Manakala tentera Jerman/Itali pula kehilangan 38,300 nyawa, 340 kereta kebal pelbagai jenis dan sekurang-kurangnya 322 pesawat udara. Rommel juga kehilangan beberapa orang komander yang berkaliber apabila ditawan oleh British seperti Generalmajor Johann von Ravenstein, komander 21st Panzer Division. Terbunuh ketika pertempuran ialah Generalmajor Max Summermann, komander 90th Light Division dan Generalmajor Walter Neumann-Silkow, komander 15th Panzer Division. Hal ini secara tidak langsung melumpuhkan organisasi Rommel ketika Operasi Crusader.

British berjaya menawan Tobruk. Manakala Rommel terpaksa berundur ke Gazala Line, suatu tempat pertahanan yang dibina oleh General Bastico sebelum Operasi Crusader bermula. Auchinleck tidak mampu untuk mengejar Rommel kerana risau akan kekuatan kereta kebal beliau dan supply yang semakin menghimpit.

Memasuki tahun 1942 merupakan tahun dimana Rommel akan mengecapi kejayaannya semula. Tahun ini akan menjadi tahun yang panjang buat Rommel di Afrika Utara, malahan juga bagi tentera British. Ketika satu dunia sedang sibuk melihat Afrika menjadi medan tempur yang menarik, mereka lupa yang Hitler sedang merancang untuk sekali lagi menyerang Rusia. Kali ini, target tentera Jerman ialah minyak.

Rujukan:

1. The Axis Order of Battle for Operation Crusader https://www.youtube.com/watch?v=LwPJWb2BUj4
2. British Order of Battle for Operation Crusader https://www.youtube.com/watch?v=QCNDEoRDp6I&t=2337s
3. Ford, Ken (2010). Operation Crusader 1941. Oxford: Osprey. ISBN 1-84603-500-7.
4. Lyman, Robert (2009). The Longest Siege: Tobruk, The Battle That Saved North Africa. Pan Australia. ISBN 0-23071-024-7.


Apa Itu Kesan Placebo?

“The doctor-patient relationship is critical to the placebo effect.” – Irving Kirsch

Pada tahun 1996, Guy Montgomery dan Irving Kirsch dari University Connecticut melakukan kajian ke atas 56 orang pelajar. 32 perempuan dan 24 lelaki yang sukarela untuk mengambil bahagian sebagai ganjaran jam kredit untuk kursus psikologi.

Sebelum eksperimen dimulakan, mereka telah menjalani ujian kesihatan. Kalau ada s*kit-s*kit macam d*rah tinggi, diabetes, trauma, lupus dan apa saja masalah kesihatan tidak dibenarkan untuk terlibat dalam eksperimen.

Ketika dalam makmal, para pelajar ini diberitahu yang saintis dalam makmal itu sedang menguji sejenis ubat yang boleh mengurangkan s*kit. Ubat tersebut diberikan nama ‘trivaricane’. Para pelajar ini juga diberitahu bahawa ubat tersebut telah dibuktikan berkesan berdasarkan kajian di universiti-universiti lain.

Kemudian, setiap pelajar disapu ubat trivaricane pada jari telunjuk masing-masing. Dalam jurnal, tak diberitahu sama ada jari kanan ataupun jari kiri. Tapi yang pasti ianya salah satu.

Selepas 30 saat ubat tersebut disapu, jari-jari telunjuk mereka diketam dengan sebuah alat. Kadar daya yang dikenakan memang dia dah tentukan. Jadi, semua orang akan rasa daya ketaman yang sama.

Okey selesai.

Para pelajar ini ditanya tahap kes*kitan yang mereka alami. Mereka mendapati trivaricane memberikan kesan untuk menahan s*kit. Antara dua-dua jari telunjuk yang diketam, para pelajar ini kata jari yang disapu ubat kurang s*kit berbanding yang tak disapu langsung.

Yang menariknya adalah sebenarnya trivaricane bukanlah ubat tahan s*kit. Ia cuma sekadar campuran iodin, minyak dan air yang sememangnya tak memberikan apa-apa kesan pun untuk mengurangkan rasa sakit.

Tapi kenapa para pelajar memberitahu hasil yang sebaliknya?

Inilah yang dipanggil sebagai kesan placebo. Ia adalah kesan pada minda kita. Sesuatu yang palsu apabila dipercayai akan kelihatan benar. Inilah yang berlaku kepada para pelajar tadi.

Sebelum eksperimen dijalankan, para pelajar ini dah percaya siap-siap yang trivaricane itu adalah ubat tahan s*kit. Saintis dalam makmal itu pula siap cakap ia terbukti berkesan berdasarkan kajian daripada pelbagai universiti.

Padahal saintis itu bohong saja. Dia cakap macam itu sebab nak menanam kepercayaan para pelajar terhadap ubat tersebut.

Perkataan ‘placebo’  berasal daripada perkataan Latin yang bermaksud ‘I shall please’. Kesan placebo ini telah lama digunakan oleh ahli-ahli perubatan zaman pertengahan untuk mengubat penyakit yang tak ada ubatnya.

Ia digunakan untuk mengubah set minda (mind-set) pesakit supaya lebih positif. Kepercayaan pesakit terhadap doktor dan ubat-ubatan dikatakan mampu mengubah faktor fisiologi yang mampu memperbaiki simptom-simptom yang dialami. Dapat mengurangkan tekanan darah, kelajuan degupan jantung dan mampu melepaskan endorfin yang bertanggungjawab mengurangkan s*kit.

Sama macam placebo, nacebo juga mempunyai kesan yang sama. Cuma nacebo ini terbalik. Kalau placebo memberikan kesan yang positif seperti menyembuhkan, nacebo pula memberikan kesan yang negatif.

Nacebo berasal daripada perkataan Latin juga yang bermaksud ‘I shall h*rm’.

Pada 2 Disember 2017, dua orang kawan aku bercerita pasal hantu. Seorang kawan aku cerita, ada seorang kawan dia dulu macam kena saka sampai dia sekali terkena kesannya. Kesannya itu sampai mimpi-mimpi buruk.

Kemudian, aku tanya dia, “Mimpi buruk itu datang selepas kau tahu dia ada saka ataupun memang kau dah ada mimpi itu sebelum kau tahu?”

Dia jawab, dia dapat mimpi buruk itu selepas dia tahu kawan dia itu ada saka. Padahal kawan dah lama. Tapi kena saka bila dah tahu cerita.

Ini menunjukkan kepercayaan terhadap saka itu sendiri memberikan kesan kepada minda kita sampai terbawa-bawa dalam mimpi. Bukan saka itu sendiri. Tapi kepercayaan itu. Kalau tak percaya, tak ada apa.

Seorang lagi kawan aku cerita pula dia cakap, dia ada tengok cerita hantu. Cerita hantu sampai buatkan dia ternampak itu ini dan terbawa-bawa dalam mimpi. Tapi lepas seminggu dua, tak ada dah benda-benda macam itu.

Ini bermaksud, benda-benda negatif yang palsu, apabila kita percaya akan kelihatan benar. Tapi kesannya adalah negatif. Terbalik dengan kesan placebo tadi.

Kajian dalam perubatan mendapati pesakit akan mudah menerima sesuatu yang negatif, terutamanya apabila dia menghadapi sesuatu yang kelihatan meng*ncam dirinya seperti pemb*dahan dan penyakit yang teruk.

Ada pesakit yang menerima suntikan mengalami kegelisahan dan kes*kitan yang tinggi apabila perkataan ‘suntikan yang menyengat’, ‘meny*kitkan’, dan ‘teruk’ digunakan.

Kalau doktor gunakan perkataan seperti, “S*ntikan ini akan bagi kebas dan kamu akan lebih selesa,” pe*akit akan lebih selesa. Malah kadar s*kitnya tidak setinggi kalau doktor sebut, “S&ntikan ini sangat menyengat dan ini adalah prosedur yang paling meny4kitkan”.

Kesan placebo & nacebo selalu dibincangkan dalam kajian-kajian perubatan. Tapi dalam dunia seharian kita, benda macam ini pun kita dapat rasa impaknya.

Ambil saja contoh gejala buli melalui verbal (perkataan). Kata-kata negatif dapat membuatkan orang yang kita buli itu percaya perkataan itu, lalu mampu mengubah gaya hidupnya sendiri. Boleh jadi muram dan suram. Kalau dia tak endah, hidupnya lebih senang.

Di laman sosial pun begitu, kalau orang cakap kita bodoh, tak reti apa semua, ia memberikan kesan kalau kita percaya apa yang dia cakap itu adalah kita. Kalau tak percaya dan tak endah, kesannya lain pula.


Simbolisme Tembok Ratapan Yahudi

Donald Trump menjadi presiden Amerika pertama yg menziarahi Tembok Barat (Inggeris: Western Wall, Ibrani: Kotel Maaravi) sewaktu menjadi presiden. Presiden sebelum ini seperti Bush Senior, Clinton, Bush Junior dan Obama hanya melawat sewaktu tidak jadi presiden, kerana tembok tersebut mengandungi simbolisme yang dikhuatiri akan mencetuskan kontroversi.

Jerusalem atau Baitul Maqdis (al-Quds) merupakan kota suci bagi ketiga-tiga agama Samawi iaitu Islam, Kristian dan Yahudi (Judaism). Bagi orang Islam, disini berdiri Masjid Al-Aqsa (tempat berlakunya Israk dan Mikraj dan kiblat pertama umat Islam). Bagi orang Kristian, disini berdiri Church of the Holy Sepulchre (tempat Jesus disalib, dikebumikan dan dibangkitkan semula).

Bagi orang Yahudi, Tembok Barat ini merupakan baki kuil yang dibina oleh Bani Israil semasa pemerintahan Nabi Sulaiman (Solomon). Al-Haram al-Sharif dahulunya dikenali sebagai Temple Mount dan di situ pernah berdiri kuil Solomon’s Temple (Heikhal Shlomo atau Haikal Sulaiman). Haikal Sulaiman dihancurkan oleh tentera Babylon pada tahun 586 Sebelum Masihi, digantikan dengan kuil kedua. Kuil kedua juga dihancurkan sepenuhnya oleh tentera Rom pada tahun 70 Masihi, hanya satu tembok sahaja yang tinggal iaitu Tembok Barat pada hari ini.

Orang Yahudi yang bertebaran di serata Timur Tengah dan Eropah menjadikan tembok ini sebagai tempat pergantungan, tempat berdoa dan tempat mengenang nasib dan sejarah kaum Yahudi. Orang Yahudi menangis sambil berdoa dan mengenang nasib mereka, jadi tembok ini juga dikenali sebagai Tembok Tangisan (Wailing Wall).

Sejak tahun 1967, Jerusalem Timur telah dikuasai oleh Zionis, maka Tembok Barat dijadikan tempat beribadah bagi orang Yahudi. Ada juga orang Israel yang fanatik ingin membina Kuil Ketiga, namun perkara tersebut adalah terlarang dalam ajaran Judaism yang ortodoks kerana Kuil Ketiga hanya boleh dibina oleh Tuhan.

Walaupun presiden-presiden Amerika ini Kristian, namun kisah Kuil Pertama (Haikal Sulaiman) dan Kuil Kedua ada tercatat dalam Bible (bahagian pertama Bible, Old Testament adalah kitab Torah orang Yahudi). Jadi, adalah normal bagi mereka untuk beribadah di Tembok Barat.

Tambahan pula, di Amerika terdapat tren fundamentalisme yang dibawa oleh golongan evangelis yang suka menafsir Bible secara literal: mereka menganggap “Israel” yang dimaksudkan dalam Bible merujuk kepada Israel yang dibina oleh Zionis, ini menyebabkan mereka taksub kepada Israel dan mendesak pemimpin Amerika untuk menyokong Israel. Jadi, kunjungan Trump ke tembok itu bermotif politik, lebih kepada buat “show”. Lagipun, ia padan dengan Trump kerana anaknya, Ivanka merupakan penganut Judaism selepas mengahwini Jared Kushner (seorang Yahudi).

Netanyahu lebih mengharapkan perkara-perkara yang betul-betul membawa manfaat kepada Israel, bukannya “show” seperti ini. Malah lawatan Trump kali ini boleh dikatakan mengecewakan Israel kerana Trump tidak memberi apa-apa komitmen yang kukuh kepada Israel, malah janji Trump untuk memindahkan kedutaan Amerika ke Jerusalem turut ditangguhkan. Pemindahan kedutaan membawa maksud tersirat bahawa Amerika akan mengiktiraf Jerusalem sebagai ibu negara Israel kerana kedutaan ditempatkan di ibu negara sesebuah negara.

Tahun ini genap 50 tahun Baitul Maqdis Timur dikuasai oleh Israel selepas kekalahan Jordan dalam Perang Enam Hari. Walau bagaimanapun, Israel tidak mempunyai hak ke atas Baitul Maqdis Timur (termasuk Al-Haram al-Sharif) kerana komuniti antarabangsa tidak mengiktiraf pendudukan Israel. Di kalangan 5 kuasa besar Majlis Keselamatan Pertubuhan Bangsa-Bangsa Bersatu (UN), Rusia dan China menyokong Baitul Maqdis Timur dijadikan sebagai ibu negara Palestin. Amerika menyokong Baitul Maqdis dijadikan sebagai ibu negara Israel. UK dan Perancis menyokong usul UN untuk menjadikan Baitul Maqdis sebagai “corpus separatum”, bandar yang ditadbir oleh komuniti antarabangsa.

Nama Jerusalem membawa maksud “Kota Keamanan” (“salem” itu bermaksud “salam”). Namun namanya sentiasa terpaut dengan konflik. Adakah akan sampai satu hari nanti, anak-anak Nabi Ibrahim a.s. akan bersama-sama beribadah secara aman damai, di kota suci ini?

Kita masih mampu berharap.

Bacaan Lanjut:

Karen Armstrong, Jerusalem: One City, Three Faiths (1996)
Michael Dumper, The Politics of Jerusalem Since 1967 (2005)


Pertempuran Di Tanjung Kunyit, Binatang 1972

“SIAPA anak jantan, ikut saya!!”.. itulah antara laungan cabaran seorang renjer anak Sarawak kepada rakan seperjuangan ketika berhadapan dengan musuh.  Cabaran ini dibuat kerana mereka hanyalah berenam sahaja sedangkan yang harus ditentang pula kekuatannya lima kali ganda daripada jumlah mereka.

Menguak pintu sejarah di ketika zaman komunis bermaharajalela di negara kita,  banyak operasi ketenteraan yang telah dikerahkan oleh pasukan keselamatan Malaysia demi memastikan keamanan terus dikecapi oleh kita semua pada waktu itu.  Untuk konteks Sarawak tidak pernah kurang dengan pengkisahan mengenai pengorbanan anggota keselamatan kita cuma ianya amat jarang diwar-warkan kepada umum.

Kesemuanya bermula sekitar Mei 1972, apabila Batalion 1 Renjer, Kompeni D, Kem Pagar Ruyung di Sibu telah dihantar ke Tanjung Kunyit, Binatang atau nama sekarang Bintangor untuk menyertai satu operasi ketenteraan menghapuskan si komunis durjana di sana.  Dek kerana kawasan yang terlibat cukup besar, maka setiap anggota Kompeni D telah dibahagikan untuk menjadi beberapa unit platun dengan jumlah keanggotaan antara 10 ke 11 orang sahaja.

Dikala inilah satu platun yang dipanggil Platun 11 dibawah platun komander, PWII Chambai anak Gawan mengambil tempatnya.  Turut menganggotai platun tersebut adalah Sarjan Indang anak Engkas, Koperal Matu anak Liban, Koperal Ranggau anak Pasang, Koperal Nyawin anak Nyandang, Lans Koperal Anyai anak Ranggi, Lans Koperal Ayor anak Gawing, Renjer Ason anak Jampi, Renjer Makau anak Ijam, Renjer Kintan anak Bakap, Renjer Emak anak Ditang dan Renjer Masing anak Berasap.

Diperkira kesemua unit platun 11 adalah anak kelahiran Sarawak dari etnik Iban yang sememangnya sudah gah namanya sebagai pakar penjejak di hutan. Dek kerana kepakaran itulah, maka platun 11 telah diberikan tanggungjawab yang besar iaitu untuk menjadi unit platun yang pertama membuat kerja-kerja rondaan di sekitar kawasan utara-barat Tanjung Kunyit.

Setelah mendengar segala taklimat daripada platun Komander iaitu PWII Chambai maka Sarjan Indang sebagai platun sarjan membawa lima daripada anggotanya untuk memulakan tugasan rondaan.  Ketika di dalam rondaan itulah, mereka telah menemui beberapa kesan adanya kewujudan musuh di kawasan sekitar tersebut.  Kesan-kesan musuh itu diekori oleh mereka sehinggalah mereka terhenti di satu kawasan rumah yang dipunyai oleh seorang kaum Cina.

Bagi mempersiapkan diri pada sebarang kemungkinan, pada ketika itulah Sarjan Indang mengarahkan agar Koperal Ranggau bersama dengan dua lagi anggota platun 11 untuk membuat penyiasatan ke atas rumah tersebut.  Sementara menanti laporan siasatan daripada Koperal Ranggau itu, Sarjan Indang secara solo telah meneruskan penjejakan beliau sekitar 500 meter dari rumah tersebut manakala dua lagi anggota diarahkan untuk bersiaga.

Sewaktu membuat rondaan itulah, Sarjan Indang telah menjumpai sesuatu yang pelik iaitu kawasan rumah tersebut dipenuhi dengan beras yang berselerakan.  Dan sekali lagi apabila Koperal Ranggau menyudahi kerja siasatannya turut melaporkan bahawa rumah cina yang dihuni oleh beberapa orang kaum Cina juga mempunyai kesan beras yang bertaburan di sana sini. Walaupun musykil dengan hal yang berlaku, Sarjan Indang membiarkan sahaja kemusykilan itu bermain di benaknya dan mengarahkan agar unit platun yang bersamanya untuk makan tengahari dahulu.  Ini kerana sejak ketibaan mereka di Tanjung Kunyit mereka belum lagi menjamah apa-apa makanan.

Sekitar jam 2.00 petang iaitu di ketika mereka sedang menjamu selera dengan bekalan makanan yang dibawa, tiba-tiba Sarjan Indang dan rakan-rakannya mendengar bunyi bising iaitu seperti pohon kayu ditebang.  Lantas Sarjan Indang mengarahkan yang lain untuk bersiaga sementara beliau sendiri dengan langkah yang diatur dalam senyap menghampiri kawasan dari mana bunyi bising itu bermula.

Keberadaan Sarjan Indang rupa-rupanya langsung tidak dapat dikesan oleh pihak musuh dan berselindung di sebalik semak samun hutan itulah beliau mampu mengesan adanya sekumpulan lelaki yang siap dengan senjata serta berpakaian warna hijau sedang melakukan kerja-kerja mendirikan tapak khemah untuk mereka.  Dari pengamatan beliau sudah menjangka bahawa kumpulan ini bukanlah dari pasukan anggota keselamatan Malaysia kerana turut kelihatan beberapa orang wanita yang menyertai kumpulan tersebut.

Selepas memantau buat seketika akhirnya Sarjan Indang mengatur langkah berhati-hati berundur untuk mendapatkan unit platunnya yang menunggu beliau dengan penuh sabar.  Setelah membuat taklimat ringkas mengatur strategi sebaik mungkin dan dengan semangat yang berkobar-kobar, Sarjan Indang dan lima rakannya telah mara mendekati kumpulan tersebut.  Perancangan mereka adalah untuk membuat serangan hendap ke atas musuh.

Setelah siaga segalanya dan kesemua anggota platun 11 dibawah Sarjan Indang betul-betul berada di kedudukan masing-masing, maka beliaulah yang memulakan tembakan pertamanya dengan menggunakan laras senjata M16.  Di kala itulah hutan Tanjung Kunyit yang senyap sunyi menjadi riuh dengan bunyi peluru daripada anggota keselamatan Malaysia.

Di pihak anggota musuh pula terkesima dengan serangan hendap tersebut cuba menyelamatkan diri dengan berselindung dengan apa jua yang ada. Diceritakan juga, bagi memberi impak yang maksima, Sarjan Indang sempat melontarkan bom tangan (grenade) ke arah kedudukan musuh namun sayang ia tidak meletup.  Tidak tertahan dengan asakan bertali arus, musuh berjaya meloloskan diri dengan mencapai apa sahaja senjata yang mampu mereka bawa pergi.

Sementara itu, bunyi hamburan peluru dari senjata Sarjan Indang dan rakan-rakannya telah membawa kepada PWII Chambai dan seorang lagi rakannya bekejaran ke arah mereka.  Sayangnya apabila sampai ke lokasi, serang hendap sudahpun reda dan komunis berjaya meloloskan diri. Operasi pembersihan langsung dilakukan dan ternyata serang hendap Sarjan Indang telah berjaya membunuh dua orang komunis berjantina lelaki dan perempuan serta lima buah senjata pelbagai jenis turut dirampas.

Boleh dikatakan kemenangan sudahpun memihak kepada Platun 11 pada ketika itu dan mereka sebenarnya boleh sahaja untuk menunggu anggota yang lain berkumpul bersama mereka.  Namun tiada siapa boleh menahan desakan semangat agi idup agi ngelaban di dalam jiwa kental anak Iban Sarawak ini, Sarjan Indang mencabar anggotanya iaitu hanya anak jantan sahaja yang berani menentang musuh yang ramai waima mereka hanya sedikit jumlahnya.

Sudah menjadi lumrah, tiada sesiapa yang mahu dipanggil bacul atau pengecut ditambahlagi kesemua mereka adalah barisan anggota tentera yang terkenal dengan keberanian mereka.  Cabaran Sarjan Indang sebenarnya disahut oleh kesemua anggota Platun 11 tetapi Sarjan Indang hanya memilih mereka yang benar-benar pakar di dalam senjata sahaja.  Disinilah hanya lima orang sahaja yang terpilih iaitu  Koperal Nyawin, Lans Koperal Anyai, Renjer Makau, Renjer Kintan, Renjer Masing dan Renjer Emak.  Tanpa menunggu lama, keenam-enam “Bujang Berani” ini terus menjejak kumpulan komunis tadi sementara yang tidak terpilih diminta untuk menunggu di satu kawasan agar senang untuk kumpulan bantuan menjejaki mereka kelak.

Tepat jam 4 petang, di dalam suasana hutan yang semakin menggelap itulah, Koperal Nyawin sebagai penjejak musuh barisan hadapan mendapati bahawa kesan tapak musuh berakhir di satu anak sungai.  Sekali lagi kepakaran anak Iban sebagai penjejak hutan itu digunakan oleh Sarjan Indang iaitu dengan mengarahkan anggotanya untuk mengikut arah sungai mengalir dan berjalan menyusuri tebingan sungai.  50 meter daripada jejak itu hilang iaitu disebelah seberangnya dengan penuh jelas kesan tapak kaki musuh dalam jumlah yang banyak dilihat.

Sarjan Indang dan lima lagi anggota Platun 11 menyeberangi anak sungai dengan penuh berhati-hati.  Mereka mengetahui bahawa kedudukan musuh sudah semakin mendekat.  Langkah diatur dengan penuh senyap dan tatkala sampai di tebingan sungai di seberang itulah mereka mampu melihat musuh dari kejauhan iaitu kira-kira pada jarak 300 meter sahaja.  Dan pada kali ini musuh bertindak bijak dengan membahagikan diri mereka kepada dua kumpulan dan berada di sebelah kiri dan kanan.

Strategi serangan diatur yang mana Sarjan Indang dan dua anggota akan menyerang dari sebelah kiri manakala Koperal Nyawin dan dua lagi akan menyerang dari sebelah kanan.  Siaga segalanya mereka menghampiri kawasan musuh dengan merangkak.  Senjata sentiasa digenggam erat di tangan mereka dan tatkala berada di satu kedudukan iaitu Sarjan Indang yang mana pada diceritakan pada ketika itu sedang cuba melihat peta untuk mengetahui kedudukan mereka, tiba-tiba satu tembakan diarahkan kepada beliau. Rupa-rupanya pergerakan Indang sudah diketahui oleh musuh.

Sarjan Indang bernasib baik sebenarnya kerana peluru musuh tidak mengena beliau sebaliknya sipi ke sebatang pohon tempat dimana beliau berlindung.  Namun aksi peluru tidak diundang itu menyebabkan kesemua anggotanya terus memuntahkan peluru ke arah kumpulan musuh. Sekali lagi hujan peluru dari kedua-dua arah memecah suasana petang di hutan Tanjung Kunyit tanpa belas ihsan.

Ada satu masa iaitu di ketika hebat dengan muntahan peluru itu, Koperal Nyawin pula diserang secara senyap dari arah belakang.  Pada ketika itu diceritakan, Nyawin sedang sibuk mengisi peluru ke dalam senjatanya dan seorang komunis wanita telah meletakkan hujung senjatanya betul-betul tepat di kepala Nyawin sambil meminta beliau menyerah diri. Umpama kata bidalan lama, biar putih tulang jangan putih mata,  menyerah kalah tidak sekali, sepantas kilat Nyawin mengambil “duku” iaitu pedang tradisional Iban yang tersisip di pinggangnya lantas meradak perut komunis wanita tersebut.

Komunis wanita itu belum lagi mahu beralah, Nyawin terus bertingkah menggunakan pedang ibannya dan setiap kali beliau mengangkat dukunya pasti anggota badan wanita itu tercedera.  Akhirnya komunis wanita itu mati juga apabila Lans Koperal Anyai yang berada dekat di kedudukan Nyawin berjaya menembaknya dari jarak dekat. Usai itu semua, kumpulan Koperal Nyawin, Lans Koperal Anyai dan Renjer Emak berkumpul semula dan terus-terusan membalas tembakan musuh.

Sementara kumpulan Sarjan Indang, Renjer Makau dan Renjer Masing pula terus berbalas tembakan dengan musuh tanpa henti.  Setelah bergelut hampir 15 minit itulah, tiba-tiba hutan Tanjung Kunyit senyap semula.  Kesemua enam anggota platun 11 masih siaga di kedudukan masing-masing walaupun sudah mengetahui bahawa kumpulan komunis sudah berjaya kabur dari lokasi pertempuran.

Tidak lama kemudian barulah bantuan dari platun yang lain tiba dan diketika operasi pembersihan dilakukan didapati Sarjan Indang dan lima lagi “Bujang Berani” telah berjaya membunuh lima gerila komunis iaitu dua lelaki dan tiga perempuan selain beberapa senjata milik komunis dan dokumen mereka dirampas.

Kisah pertempuran di Tanjung Kunyit, Binatang ini berlaku pada tanggal 22 Mei 1972 dan ia melibatkan enam orang “Bujang Berani” dari Platun 11 Kompeni D, Batallion 1st Ranger.  Enam orang melawan 30 orang kekuatan musuh komunis tanpa sedikitpun calar mahupun korban di pihak mereka.  Benarlah seperti cabaran yang diungkap oleh Sarjan Indang anak Engkas, bahawa hanya yang benar-benar anak jantan akan berani menghadapi pertempuran seperti ini.

Agi Idup Agi Ngelaban.

-HB-

#KamekSayangSarawakBah

#LestWeForget

Rujukan:


Psikologi Pemakai Sarung Tangan Ketika Covid-19

Sejak akhir-akhir ini, semakin ramai pula kita lihat orang awam yang memakai glove   ketika menjalankan urusan seharian. Tahukah anda tindakan seperti ini tidak disarankan oleh KKM kerana ia tidak membantu mengurangkan penyebaran Covid-19. Tetapi mengapa masih ramai yang melakukannya meskipun umum mengetahui perkara ini salah? Saya cuba kupas dari sudut psikologi.

Katakan suatu hari, anda sedang berjalan dan bersiar-siar di taman. Kemudian anda sedang melintasi sekumpulan manusia yang semuanya sedang memandang ke langit. Tanpa berfikir panjang, kita juga turut mendongak ke langit.

Kemudian kita ambil contoh lain pula. Di satu majlis persembahan Hari Guru, seorang penyanyi solo memulakan persembahannya. Suasana hening seketika. Tetapi ada seorang rakan di sebelah anda mula bertepuk tangan. Ini diikuti oleh seluruh orang dalam dewan tersebut hingga bergema tepukan gemuruh, termasuklah diri kita.

Persoalannya, kenapa perkara ini berlaku? Mengapa kita begitu mudah untuk terikut-ikut dengan apa yang orang lain lakukan?

Jawapannya ialah social proof (pengakuan sosial). Ia adalah situasi di mana kita seseorang individu itu merasakan dirinya bertindak betul apabila turut berkelakuan sama seperti orang lain. Contohnya macam dalam kes memakai sarung tangan itu tadi.

Dalam erti kata lain, semakin ramai orang yang mengikut sesuatu idea, semakin betul lah idea tersebut. Akan tetapi, fenomena ini sebenarnya ternyata salah dan tidak munasabah. Saya terangkan dengan lebih lanjut di bawah.

Pada tahun 1950, seorang ahli psikologi terkenal, Solomon Asch mengendalikan satu siri eksperimen untuk membuktikan orang boleh terpengaruh dan menjadi “bodoh” jika mengikut-ikut pendapat orang lain. Ia terkenal dengan nama Confirmity Experiment.

Subjek diberikan satu kertas yang yang mempunyai satu garis lurus. Di tepinya pula, terdapat 3 lagi garis lurus yang berlainan panjangnya, iaitu dilabel A, B, dan C. Tugasnya cukup mudah, hanya perlu memilih garisan yang manakah sepadan dengan garisan pertama tadi. Ketika eksperimen dilakukan seorang diri, subjek dapat memberikan semua jawapan yang betul. Terlalu mudah bukan?

Permainan baru bermula, sekarang 5 orang lagi dibawa masuk ke bilik bertindak sebagai pelakon dan mereka semua tidak dikenali oleh subjek utama tadi. Soalan dipaparkan sekali lagi dan seorang demi seorang memberikan jawapan masing-masing secara lisan.

Setelah beberapa soalan dijawab dengan betul semuanya, para pelakon tadi mula memainkan peranan. Seorang demi seorang daripada berpakat untuk memberikan jawapan salah. Apabila tiba giliran subjek bagi memberikan jawapan, apa yang terjadi? Subjek tersebut akan turut memberikan jawapan yang salah dan mengikut jawapan kumpulan pelakon itu tadi!

Hasilnya, Solomon Asch mendapati bahawa 37% daripada subjek akan memberikan jawapan yang salah supaya selari dengan respons orang lain.

Jika kita cuba aplikasikan pada masalah sekarang ini, anda ialah subjek itu yang sebenarnya. Manakala para pelakon tadi ialah orang-orang yang anda lihat sedang menggunakan gloves dengan tidak betul seperti di pasaraya, stesen minyak, kedai runcit, ataupun di ketika menjual ayam.

Anda sebenarnya memang sudah tahu penggunaan gloves seperti ini adalah tidak betul kerana ia tidak mencegah penyebaran virus pun. Virus tidak mati jika berada pada sarung tangan. Kemudian sarung tangan yang dipakai itu tidak pernah ditukar seharian. Gloves itulah yang memegang ayam, menyapu muka, mengelap peluh, dan kemudiannya memberikan baki duit kepada orang lain.

Anda sudah tahu perkara ini salah, tapi percayalah 37% daripada anda akan cuba melakukan perkara yang sama.

Tidakkah anda terfikir kenapa kita bertindak sebegini? Kerana pada masa lampau, perkara seperti ini adalah penting untuk kelangsungan hidup. Katakanlah kita hidup pada 10,000 tahun yang lalu dan kita adalah manusia pemburu nomad sedang mengembara di dalam hutan.

Tiba-tiba sekumpulan pemburu yang lain melarikan diri beramai-ramai dari sesuatu. Apakah yang kita lakukan? Menyiasat terlebih dahulu sebab mereka melarikan diri? Tidak, kita akan turut mengikut mereka berlari tanpa memikirkan sama ada haiwan yang mereka larikan diri itu singa, harimau, ataupun hanya kucing. Kita adalah daripada generasi itu, dan kita melakukan perkara yang sama. Cuma situasinya sahaja yang sudah berubah sekarang.

Tetapi terdapat juga beberapa kes yang mana social proof  ini mempunyai manfaat kepada kita. Contohnya ketika anda sedang melancong di negara asing dan tidak tahu di mana harus makan. Pilihan yang bijak ialah dengan mengikuti orang ramai dengan memilih restoren yang ramai orang pergi. Jangan cuba bertindak pandai pergi ke tempat yang tidak ada orang pula ya kerana mungkin di situ makanan tak sedap.

RUJUKAN:


Zaman “Melayu Mudah Lupa” Tun M Dah Lama Tamat…

Semalam tular habis mengenai cemuhan tanpa segan silu yang dilemparkan oleh Tun M ke atas Melayu. Sekian-sekian Melayu ini dilabel dengan pelbagai tohmahan. Yang kongsikan pun banyak jugak kawan-kawan facebook aku. Aku menganggap bahawa cemuhan itu adalah sebahagian daripada internalized racism yang kalau dalam maksud yang difahami oleh orang awam, adalah merujuk kepada perkauman terhadap kelompok etnik dan bangsa sendiri. Kesan Internalized racism ini adalah sangat dasyat.

Ada kes remaja kulit hitam pergi buat pembedahan plastik sebab menerima segala cemuhan perkauman ke atas bangsa dia, sampai tak mau dan berbangga lagi dengan identiti kulit gelap, budaya kulit hitam dan identiti depa. Ada yang sampai bleaching kulit depa lagi.

Dasyat kan? Sebab tu ada gerakkan “we wuz kangz”. Gerakan ni nak melawan perkauman dalaman yang sedang bunuh jati diri bangsa depa. Tapi gerakan ni pulak jadi melebih-lebih macam gerakan “Chola” sampai claim macam-macam sejarah dan keagungan bangsa lain.

Di Malaysia, tak lah sedasyat di minoriti kulit hitam kena di US, tapi kau dah boleh nampak dah. Ramai yang tak mahu mengaku sebagai Melayu dah. Ramai mula tinggalkan kebanyakan adat dan budaya Melayu yang tak ada kena mengena dengan hal ini. Akhirnya, budaya dan adat Melayu yang dipeluk oleh orang Melayu ditinggalkan begitu sahaja, lantas memeluk kebudayaan dan identiti asing dengan harapan ia mampu membawa bangsa mereka ke tahap lebih maju.

Bagi aku, akar kepada masalah ini cuma satu jer. Inner circle. Inner circle aku adalah Melayu berjaya. Semua hebat-hebat. Saintis roket, agamawan hebat, prodigi Permata, aktivis doktor, guru yang cekal mengajar, arkitek, engineer mendahului zaman, ahli perniagaan hebat, pakar linguistik dan banyak lagi. Ini semua anak-anak Melayu hebat tau. Aku memilih inner circle Melayu yang memberikanku faedah untuk bangkit lebih hebat. Mungkin Inner Circle Tun M adalah ahli politik Melayu yang sentiasa tikam belakang, sentiasa mengkhianati, tidak tahu malu dan pemalas dan bergantung pada wang-wang dari sumber yang tidak halal.

Kedua, sebab utama aku untuk tidak bersetuju dengan ini adalah kerana bagi ia adalah membunuh bangsa Melayu sendiri. Kau rasa kau maki hamun, kau kutuk Melayu ni, mereka boleh bangkit dengan cara tu? Analogi aku senang. Seorang pelajar ini lemah dalam sebuah kelas. Kalau seorang guru pergi hadapkan dia di tengah-tengah perhimpunan, kemudian depan pelajar itu, guru ini pun mengutuk, mencaci, menceritakan kelemahan dia depan seluruh kelas.

Kau tahu apa pelajar tu buat? Kau rasa dia akan bangkit jadi hebat? Tak. Dia akan jadi pendendam, dia akan patah hati, motivasi ranap, lantas akhirnya dia mungkin bunuh diri. Daripada mengkritik macam anjing hilang akal, lebih baik kau cari jalan untuk naikkan anak bangsa kau. Sebagai salah seorang pengasas TP dan salah satu barisan pengurusan NGO kami ini, kami menyedari bangsa Melayu masih ketinggalan. Tapi kami tidak mengambil cara mudah melemparkan kutukkan semata-mata. Cara 60 tahun melaungkan “Melayu Mudah Lupa” ini sudah tamat lama. Tak membawa hasilpun.

Solusi kami setakat ini ialah kami menyebarkan ilmu. Dari falsafah, sains, sejarah, dan seumpama dengannya. Sejarah selain membuka minda dan pastikan anak bangsa belajar dari sejarah silam, kami juga jadikan ia sebagai pengisi jati diri yang hilang, pengisi jati diri yang kosong. Dalam masa yang sama, TP sedang mengusahakan beberapa program ekonomi dan sosial demi membantu anak bangsa.

Dalam ketika permulaan bangsa Korea nak naikkan bangsa dia selepas Perang Korea, ada Park Chung-hee ketika itu pergi dendangkan yang bangsa Korea ni terbangsat? Aku bagi satu contoh naratif berdasarkan hantaran Melayu Inferior Complex dan Apologetic:

“Dari dulu asyik berpecah. Dari zaman tiga kerajaan Korea, sampai Monggol Yuan datang pun, suka nak khianat dan dengki bangsa sendiri sampai dijajah pelbagai kuasa asing. Contohnya, sebab nak jatuhkan saingan dia Goguryeo, Silla pi kerjasama dengan Tang. Akhirnya tumbanglah Goguryeo.”

Kau rasa dengan naratif macam ni, bangsa Korea akan bangkit sebagai bangsa terhebat? Aku rasa Korea tetap akan jadi antara bangsa termiskin dunia ketika itu. Aku tak rasa “Keajaiban Sungai Han” boleh jadi kenyataan.

Apa sebenarnya yang Korea buat? Dia bina satu monumen agung tokoh paling hebat dalam sejarah depa iaitu Laksamana Yi Sun-sin yang pernah berjaya menghalau Jepun dari negara depa. Monumen itu dipasakkan di tempat awam sebagai sumber jati diri bangsa Korea. Aku rasa zaman “Melayu Mudah Lupa” dah tamat. Sekarang ialah zaman, “Melayu Boleh Bangkit Mengulang Sejarah.”

Sekarang ialah zaman Melayu mampu menjadi gagah.

Ayuh, beri kata semangat kepada diri kita, kepada rakan-rakan kita dan bangsa kita. Kita sama-sama bangkitkan kehebatan ini. Bak kata Hassan Al-Banna:

“Umat yang sedang bangkit memerlukan kepada perasaan bangga dengan kaumnya sebagai satu bangsa yang agung, istimewa dan bersejarah sehingga terbentuk dalam diri generasi muda. Lantas mereka berjuang demi keagungan dan kemuliaan itu dengan darah dan roh mereka. Mereka bekerja demi kebaikan tanah air, kemuliaan dan kebahagiaannya”.

Ingat! Seorang pejuang kemerdekaan di dunia pernah berkata.

“Bangsa yang tidak percaya kekuatan dirinya sebagai sesuatu bangsa, tidak dapat berdiri sebagai suatu bangsa yang merdeka.” (Bapak Soekarno)

Jangan bunuh kepercayaan bangsa kita dengan tohmahan-tohmahan tidak berasas.

Akhir kata, pegang kuat kata Dr. Burhanuddin al-Hilmy pernah berkata dalam kongres Parti Islam Se-Malaya (PAS) dalam tahun 1964:

“Biarlah saya mengambil peluang mengingatkan lagi kepada bangsa-bangsa di dunia ini bahawa Melayu itu adalah nama satu bangsa yang mempunyai kebudayaan dan tanah airnya sendiri. Menghapuskan nama rupa bangsa Melayu adalah satu pengkhianatan politik kepada bangsa Melayu.”

Menghina, menjatuhkan Melayu adalah pengkhianatan kepada orang Melayu sebab ia berupaya untuk membunuh terus keupayaan bangsa itu, lantas membawa kepada kepupusannya seperti bangsa-bangsa agung yang lain dalam sejarah.

#BerhentiBunuhBangsaMelayu
#KitaKanHebat


Serangan Banzai: Kisah Berani Mati Tentera Jepun

Nampaknya, pengaruh Samurai tidak pernah mati dalam setiap jiwa rakyat Jepun. Meski selepas samurai terakhir Jepun, Takamori Saigo mati dalam Pertempuran Shiroyama, namun amalan sepukku yang menjadi sebahagian daripada kod Bushido terus menjadi pegangan Tentera Imperial Jepun. Kematian Takamori Saigo yang membunuh diri selepas kekalahan pada Tentera Imperial Jepun juga menjadi inspirasi buat tentera Jepun yang turun ke medan pertempuran. Tentera Jepun percaya adalah lebih memalukan menyerah kalah kepada musuh daripada mati. Kematian adalah lebih indah pada tentera Jepun daripada ditangkap musuh.

Perkataan Banzai lahir daripada lidah Kuasa Bersekutu yang berperang melawan Jepun yang ketika Perang Dunia Kedua, berpihak kepada Kuasa Paksi. Kebiasaan Tentera Jepun ketika melakukan Serangan Banzai ini, mereka akan menjerit “Tenno Heika Banzai” yang membawa maksud “Hidup Maharaja”. Lalu dari jeritan Banzai itulah lahirnya nama Serangan Banzai yang menjadi sebahagian daripada strategi perang tentera Jepun. Biasanya Serangan Banzai ini akan melibatkan gelombang manusia yang meluru ke arah musuh sambil menembak dan menghunus bayonet mereka tanpa menghiraukan setiap peluru dan bom yang sedang membaham tubuh mereka. Mereka tidak hiraukan lagi mati kerana mati lebih indah daripada ditangkap oleh tentera musuh.

Dalam sejarah, antara rekod terawal pengunaan Serangan Banzai ialah ketika Pengepungan Pelabuhan Arthur yang melibatkan perang antara Jepun dan Russia pada 1 Ogos 1904 sehingga 2 Januari 1905 di Lushinkou, China yang melibatkan kemenangan Jepun. Selepas itu, ketika kempen Jepun menakluk China, serangan Banzai ini menjadi sebahagian daripada strategi paling efektif Jepun melawan tentera China yang lebih besar daripada itu.

Antara rekod serangan Banzai besar-besaran dalam Perang Dunia Kedua ialah melibatkan Pertempuran Pulau Saipan antara Empayar Jepun dan juga USA yang berlaku ketika 15 June sehingga 9 Julai 1944 yang dimana dalam pertempuran ini, Empayar Jepun telah kalah pada tentera USA. Dicatatkan bahawa dalam Pertempuran Saipan. Tentera Jepun yang berjumlah 32, 000 orang yang dipimpin oleh komander seperti Yoshitsugu Saito manakala USA membawa 71, 000 orang tentera menggempur tentera Jepun.

Pada saat kemenangan berpihak kepada tentera Jepun, dan bayang kemenangan mula malap buat tentera Jepun, maka pada detik 7 Julai, Yoshitsugu Saito telah merancang untuk melakukan serangan bunuh diri yang sangat terkenal dengan bangsa Jepun, Serangan Banzai. Kata-kata Saito masih lagi dikenang sehingga hari ini sebelum serangan Banzai terbesar dalam sejarah digerakkan olehnya:

“Tiada lagi beza antara orang awam dan tentera. Ia adalah lebih baik untuk orang awam menyertai serangan terakhir ini walau dengan hanya membawa buluh runcing sahaja.”

Dikatakan bahawa pada subuh 7 Julai, terdapat 12 orang lelaki membawa bendera Jepun mengetuai 3 ribu orang tentera Jepun melakukan Serangan Banzai. Jumlah ini kemudian bertambah oleh tentera Jepun yang masih lagi cedera. Dikatakan bahawa tentera-tentera yang menyertai Serangan Banzai ini pada yang terkemudiannya, dalam keadaan baru sahaja dirawat dengan balutan masih segar dibahagian tubuh yang cedera. Pada penghujungnya, lebih kurang 4,300 orang tentera Jepun terbunuh dalam serangan Banzai yang direkodkan berlangsung selama 15 jam itu. Komander-komander Jepun yang mengetuai serangan Banzai itu telah membunuh diri sebelum ditangkap oleh tentera USA. Tentera USA pula keholangan 650 tentera manakala hampir seluruh battalion pertama dan kedua tentera USA musnah akibat gelombang Serangan Banzai ini.

Antara rekod serangan Banzai yang lain ialah ketika Pertempuran Tenaru yang berlaku pada 21 Ogos 1942. Dicatatkan bahawa Kolonel Kiyanao Ichiki telah memimpin 800 orang tentera Jepun melakukan serangan Banzai ke atas barisan hadapan Tentera Marin Amerika yang sedang melindungi Henderson Field. Namun, serangan Banzai ini tidak berjaya dan diakhiri dengan Kolonel Kiyanao Ichiki melakukan seppuku dan membunuh diri.


Ulama Lulusan Al-Azhar Yang Terawal Di Alam Melayu

Universiti Al-Azhar yang terletak di Mesir sangat berjasa dalam perkembangan ilmu dan dakwah Ahli Sunnah Wal Jamaah sejak dari zaman Salahuddin al-Ayyubi iaitu pada abad ke-12.

Namun begitu, apa yang tercatat dalam sejarah, pelajar pertama dari Alam Melayu yang belajar di Universiti Al-Azhar, Mesir ialah Kiyai Haji Abdul Manan at-Tarmasi yang berasal dari Termas, Jawa sebagaimana yang dicatatkan oleh Martin van Bruinessen.

Kiyai Haji Abdul Manan al-Tarmasi adalah datuk kepada Syeikh Mahfuz at-Tarmasi, ulama hadith Alam Melayu yang mendunia. Beliau telah belajar di Universiti Al-Azhar sekitar tahun 1850.

Zaman sebelumnya, pelajar-pelajar dari Alam Melayu kebiasaannya akan belajar di Mekah dan Madinah seperti mana Syeikh Abdul Rauf al-Fansuri.

Namun begitu, Syeikh Nuruddin ar-Raniri telah menukilkan dalam Bustanus Salatin bahawa ketika zaman pemerintahan Sultan Hussain Ali Riayat Syah (1568 -1579), terdapat seorang ulama yang berasal dari Mesir yang bernama Syeikh Nuruddin telah datang ke Aceh. Beliau seterusnya menetap dan wafat di Aceh. Syeikh Nuruddin ini turut dikenali sebagai Muhammad al-Azhari.

Al-Azhari itu jelas sekali adalah laqab (gelaran) bagi Syeikh Nuruddin yang mana kebiasaannya dipakai oleh para ulama lulusan Al-Azhar. Dengan itu, saya berpendapat bahawa Syeikh Nuruddin atau Syeikh Muhammad al-Azhari yang berasal dari Mesir ini berkemungkinan adalah seorang ulama lulusan Universiti Al-Azhar yang terawal tiba di Alam Melayu.

Hasanuddin Yusof
Maktab Penyelidikan
Tamadun Alam Melayu dan Islam


Laksamana Hang Nadim – Genius Perang Melayu

Laksamana Hang Nadim, satu nama yang entah kenapa sangat sunyi di dalam sejarah bangsa kita padahal beliau bukan calang-calang tokoh. Tiada seorang pun anak Melayu diperkenalkan pada susuk tubuh yang sangat berjasa dalam sejarah Melayu. Entah kenapa juga buku teks negara kita begitu segan untuk menceritakan sejarah hebat anak lelaki Hang Jebat dan juga menantu Hang Tuah ini.

Maka, biarlah The Patriots mengambil inisiatif ini untuk memperkenalkan kepada anda kisah hidup Laksamana Hang Nadim. Orang Melayu harus menjadikan Hang Nadim sebagai salah seorang daripada pendekar yang harus dibanggakan. Cukuplah nama Hang Tuah dan Hang Jebat sahaja meniti di bibir orang Melayu. Seolah-olah bangsa Melayu ini sengkek sangat pahlawan dalam sejarah.

Hang Nadim, tak keterlaluan kalau saya katakan beliau ialah kombinasi kualiti yang dimiliki oleh Hang Tuah dan Hang Jebat. Dia memiliki kesetian, kelicikan dan kebijaksanaan yang dimiliki oleh Hang Tuah serta keberanian yang dimiliki oleh Hang Jebat. Perlu juga diketahui Hang Nadim yang sedang kita bicarakan adalah berbeza dengan Hang Nadim pada zaman Singapura Dilanggar Todak.

Sejarah awal Hang Nadim mencatatkan bahawa ketika Hang Jebat mati di tangan Hang Tuah, beliau masih berada dalam kandungan ibunya. Selepas lahirnya Hang Nadim, dia diambil sebagai anak angkat oleh Hang Tuah lalu dijaga dengan begitu baik oleh Hang Tuah. Ketika usianya menjejak dewasa, dia telah dikahwin dengan anak perempuan Hang Tuah iaitu Tun Emas Jiwa. Dari perkahwinan dengan anak gadis Hang Tuah ini, lahirlah Tun Ali.

Riwayat Hang Nadim memberitahu kita bahawa beliau mempunyai usia yang panjang. Disebut dalam sejarah bahawa beliau berkhidmat di bawah Sultan Mahmud yang mangkat pada tahun 1528, kemudian diikuti oleh Sultan Alaudin Riayat Shah II pada tahun 1564, lalu erus berkhidmat dengan Sultan Muzaffar Shah II (1564 -1570), Sultan Abdul Jalil Shah I (1570 -1571), dan Sultan Ali Jalla (1571-1597). Sepanjang hayatnya, Hang Nadim telah menyertai lebih 32 buah pertempuran dalam melawan Portugis/

Dalam membahaskan kebijaksanaannya, sukanya saya untuk menggunakan tiga petikan daripada buku Seni Peperangan yang ditulis oleh si genius bernama Sun Tzu.  Untuk bercakap mengenai geniusnya Hang Nadim ini dalam perang, maka perlu juga kita memilih buku perang terbaik dunia sebagai perbandingan.

1. “Kalau anda mengenali diri anda, mengenali musuh, maka anda tidak perlu risau keputusan setiap pertempuran. Kalau anda kenal diri anda, tetapi tidak kenal musuh, maka bagi setiap kemenangan, maka akan disusuli oleh kekalahan. Kalau anda tidak kenal diri anda dan musuh, maka anda akan kalah dalam setiap pertempuran.” – Sun Tzu2. “Panglima Perang yang akan menang tahu bagaimana untuk mengendalikan pasukan yang jauh lebih kuat dan lemah.” – Sun Tzu3. “Panglima Perang yang akan menang tahu pada bilakah dia patut menyerang musuh dan pada bilakah dia patut mengelak pertempuran.” – Sun Tzu

4. “Bila askar musuh dalam keadaan serba cukup, maka bikinlah mereka kebulur. Ketika mereka sedang kelaparan, pastikan mereka kekenyangan.” – Sun TzuSudah hadam setiap pesanan-pesanan Sun Tzu kepada jeneral-jeneral perang yang mahu turun ke medan perang di atas? Sekarang, anda akan bersama saya menyelusuri betapa segala yang digariskan oleh Sun Tzu betul-betul diaplikasikan oleh Hang Nadim dalam pertempurannya.

Baik, mari kita telusuri sejarah-sejarah kehebatan Laksamana Hang Nadim. Sejarah mencatatkan betapa Laksamana Hang Nadim ialah seorang yang sangat teliti. Dia berjaya membuat analisis-analisis kelemahan-kelemahan tentera di bawah pimpinannya, dan di dalam masa yang sama dia menganalisis kelemahan pasukan musuh iaitu Portugis. Tidak cukup dengan itu, Laksamana Hang Nadim turun menyenaraikan kekuatan yang dimiliki oleh kedua-dua pihak. Lantas analisis tajam beliau melahirkan sesuatu seperti di bawah:

Kekuatan Askar Melaka:

1. Kapal-kapal orang Melayu boleh dikendalikan di laut dan sungai walaupun ketiadaan angin kerana boleh didayung.

2. Kapal orang Melayu lebih laju dari Galleon kerana saiznya yang lebih kecil.

3. Kapal orang Melayu mempunyai dasar dan lantai yang lebih tinggi dari Galleon Portugis menyebabkan ianya tidak mempunyai masalah mengharungi sungai yang cetek dasarnya.Kelemahan Askar Melaka:

1. Selepas kejatuhan Melaka, semua meriam-meriam hebat orang Melayu habis dirampas oleh Portugis, maka yang tinggal dengan orang Melayu adalah meriam yang teknologinya tidak mampu menembak dengan jauh dan kuat seperti Portugis.

2. Kapal-kapal yang dimiliki oleh orang Melayu Melaka pula tidaklah sebesar kapal-kapal Galleon yang dibawa dari India dan Portugis sendiri.Kelebihan Askar Portugis:

1. Kapal Galleon yang mereka yang besar tidak mampu ditembusi dek meriam orang Melayu.

2. Meriam mereka mampu menembak lebih jauh dari meriam orang Melayu

3. Kota Melaka yang sangat kukuh pertahannya, dipercayai datang daripada sistem pertahanan Melaka sendiri sebelum ianya jatuh ke tangan Portugis.

Kelemahan Askar Portugis:

1. Mereka tidak mempunyai sumber makanan mereka sendiri kerana bumi Melaka tidak berapa sesuai untuk penamaman. Lagipun yang ditawan oleh mereka sekadar sebuah kota pelabuhan kecil yang lain, manakala wilayah-wilayah lain di Semenanjung Tanah Melayu masih berdiri kukuh. Lantas mereka terpaksa membawa makanan dari Burma, Siam dan Jawa.

2. Kapal Galleon yang besar tidak boleh dikendalikan di tempat yang tiada angin dan tidak sesuai di sungai-sungai Melayu serta selat Melaka yang sempit.

3. Kapal mereka akan tersangkut andai melalui kawasan sungai atau laut yang cetek.Dari senarai di atas, maka kita dapat tahu bahawa Laksamana Hang Nadim mengenali askar-askarnya sendiri serta musuhnya. Maka ciri-ciri pertama yang saya gariskan untuk Laksamana Hang Nadim dari quote Sun Tzu itu. Daripada persoalan yang dibangkitkan dari nombor satu, maka ianya terus sampai ke persoalan. Bagaimana Hang Nadim menggunakan analisis yang dilakukannya sendiri untuk mengendalikan angkatan Portugis?

Mari, saya senaraikan di bawah. Bagaimana kelebihan Hang Nadim. Hang Nadim memakai aplikasi yang digariskan oleh Sun Tzu di nombor tiga untuk mengendalikan angkatan Portugis.

Menyedari bahawa kapal-kapal yang dipakai oleh Portugis dilengkapi oleh Meriam yang jauh lebih hebat daripada yang dimiliki oleh kapal-kapal Melayu, maka Hang Nadim telah mengerakkan perang gerilla laut antara yang pertama dalam sejarah yang pernah dilihat.

Kelebihan kapal Melaka ia adalah lebih laju daripada kapal yang dimiliki oleh askar Portugis. Menyedari bahawa kapal Galleon jauh lebih besar dan dilengkapi oleh teknologi canggih, maka Hang Nadim mengelakkan pertempuran secara berdepan dan besar-besaran.

Lalu disuruhnya kapal-kapal Melaka untuk mengumpan kapal besar Portugis ke kawasan perairan yang cetek. Apabila kapal-kapal Portugis tersangkut di situ, maka kapal-kapal orang Melayu akan menyerbu kapal-kapal Portugis dari serata arah dan merampas kapal mereka.

Laksamana Hang Nadim yang sudah mengkaji dengan mendalam kapal-kapal yang dimiliki oleh Portugis dan meriam yang dimiliki oleh mereka mengetahui sejauh mana dan arah mana yang tidak mampu ditembak oleh Portugis. Maka, diarahkan kapal-kapal Melayu meluru ke arah kapal Portugis pada arah tertentu untuk mengelakkan serangan meriam Portugis.

Selain itu, Laksamana Hang Nadim tahu betapa kota Melaka yang ampuh itu tidak mungkin dapat ditawan oleh kekuatan orang Melayu ketika itu. Jadi, satu-satunya cara untuk memastikan Portugis keluar dari kota itu atau menyerah adalah dengan melakukan sejenis taktik dalam perang yang dipanggil sebagai Attrition Warfare. Sejenis taktik yang memakan masa yang agak lama untuk menewaskan musuh. Jadi apa yang dibuat oleh Laksamana Hang Nadim?

Maka Hang Nadim telah menyekat bekalan makanan yang bakal datang ke Melaka. Armada-armada orang Melayu ditempatkan di beberapa tempat seperti si Sungai Perlis, Sungai Pahang, yang di mana kapal-kapal dari Burma, Jawa dan Siam akan datang membawa bekalan makanan. Maka pedagang-pedagang yang mahu masuk ke Melaka akan ditahan dan diserang oleh armada-armada kapal orang Melayu.

Maka ketika itu, dicatatkan bahawa Portugis menghadapi kebuluran yang amat sangat. Kerugian yang amat sangat dialami oleh orang Portugis di Kota Melaka menyebabkan mereka terpaksa menyerang Pulau Bentan yang merupakan pusat pemerintahan Kerajaan Johor tempat Laksamana Hang Nadim berkhidmat.

Sebanyak tiga kali serangan dilakukan oleh Portugis iaitu pada tahun 1523, 1524 dan 1525. Sekali lagi Laksamana Hang Nadim menggunakan bentuk muka bumi untuk menewaskan Portugis. Arus sungai Bentan dan halangan yang dipasang pada dasar sungai tersebut membuatkan kapal-kapal besar Portugis kalah teruk.

Namun, entah kenapa Sultan Mahmud ketika itu tiba-tiba menjadi terlebih teruja. Dia tiba-tiba menyeru untuk Laksamana Hang Nadim menghentikan serangan gerilla yang dibuat dan taktik menyekat makanan ke dalam Kota Melaka. Hang Nadim cuba membantah namun Sultan Mahmud menjadi terlebih yakin dengan rentetan demi rentetan pertempuran yang dimenangi oleh Hang Nadim. Sudah adat orang Melayu, maka Hang Nadim terpaksa akur dengan perintah sultan.

Maka Hang Nadim dan menantu Sultan Mahmud ketika itu, menyerang kota Melaka. Namun, Melaka kalah teruk dan lebih daripada 600 daripada 2000 orang askar Melayu syahid. Berpuluh-puluh kapal orang Melayu ditenggelamkan oleh Portugis. Tidak cukup dengan itu, Portugis yang mendapat semangat dari pertempuran itu selepas rentetan kekalahan di tangan strategi peperangan yang digunakan oleh Hang Nadim, terus melakukan serangan di bawah Pedro Mascarenhas dengan angkatan yang besar 300 buah kapal, dibantu pula dengan 600 orang pengkhianat dari orang Melayu sendiri dari Pulau Lingga.

Serangan kali ini berjaya dan Portugis mengambil masa 14 hari untuk menakluk Bentan. Kemudian, kapal-kapal orang Melayu serta kota Bentan habis dibakar oleh Portugis dan Sultan Mahmud serta pengikut-pengikutnya iaitu Hang Nadim terpaksa melarikan diri di Kampar. Sultan Mahmud kemudian mangkat 2 tahun kemudian.

Selepas itu, dicatatakan bahawa Hang Nadim masih setia memimpin orang Melayu untuk menawan kembali kota Melaka namun semuanya gagal. Bukanlah kerana Hang Nadim tidak efisyen, tetapi kerana sultan-sultan yang Hang Nadim berkhidmat tidak sabar-sabar untuk menakluk kembali Kota Melaka padahal taktikal dan strategi perang yang dipakai oleh Hang Nadim mengambil masa dan jangka panjang untuk mendatangkan hasil.

Walaupun Hang Nadim gagal untuk membalas dendam atas apa yang berlaku pada Kesultanan Melayu Melaka, namun usaha demi usaha dari Hang Nadim memberi semangat kepada generasi-generasi orang Melayu seterusnya untuk menawan kota Melaka sehinggalah berjaya di bawah pimpinan Laksamana Tun Abdul Jamil yang menjalankan pakatan dengan Belanda.

Pada saya, Hang Nadim sebenarnya boleh diibaratkan dengan seorang tokoh dari zaman tiga kerajaan, iaitu Zhuge Liang yang berkhidmat untuk Kerajaan Shu. Kerajaan Shu sangat kekurangan sumber militari, namun berkat kebijaksanaan Zhuge Liang, Shu mampu bersaing dengan Wei dan Wu, serta warlord-warlod yang lain yang memerintah wilayah mereka tersendiri.

Namun, kebijaksanaan Zhuge Liang yang hebat itu disia-siakan oleh raja dan pemimpin yang lemah. Anak Liu Bei yang mengambil alih takhta dari ayahnya yang menyebabkan Shu akhirnya dikalahkan oleh musuhnya iaitu Wei.

Seperti mana Zhuge Liang, perjuangan Laksamana Hang Nadim dikhianati oleh ketidaksabaran pemimpin yang mahukan kejayaan dalam masa yang sangat singkat.

RUJUKAN:Raja Mohd Affandi (1974). Tokoh-Tokoh Melayu Agung Dalam Sejarah. Dewan Bahasa Dan Pustaka.


Daging Mentah Apa Boleh Dimakan?

Dalam banyak-banyak makanan berdaging, keluarga lembu, kambing dan ikan air masin selalunya daging dia boleh dimakan mentah mentah. Ya, ini serius, bukan main-main lagi.

Rata-rata pakar diet dan saintis berpendapat daging ayam dan babi kena masak sepenuhnya baru boleh makan. Hal ini disebabkan oleh wujudnya mikrob merbahaya yang menjadikan daging haiwan tersebut sebagai habitat. Daging ayam ada bakteria Salmonella. Kuman ni yang buat orang sakit perut kalau makan ayam busuk, tak masak etc. Kalau pasal daging babi tu, ermm…tak payah cerita kot. Penuh dengan parasit.

Berbanding dengan ayam dan babi, bahagian yang penuh kuman pada lembu dan kambing hanya pada kawasan sekitar kulit dan perut. Lagi jauh daging lembu/kambing ni daripada kulit dan perut, lagi selamat daging mentah tu. Oleh sebab itu lah, kita selalu dihidangkan dengan aneka jenis pilihan masakan daging macam rare, medium rare dan well done. Daging yang dimasak ‘rare’ ni, walaupun nampak merah berdarah, sebenarnya masih halal dimakan sebab itu bukan darah. Itu ialah myoglobin, adik beradik sel darah merah tapi untuk otot. Myoglobin ni komponen otot, bukan darah.

Sekiranya daging lembu/kambing ni bersih, daging ikan air masin berkali ganda lagi bersih daripada daging daging tadi. Pertamanya, darah ikan tak beberapa kotor. Pernah tak anda terfikir, kenapa ikan tak perlu disembelih? Sebab faktor inilah. Sistem pendarahan ikan sangatlah tak efisien, hanya sesetengah darahnya sahaja yang ada oksigen.

Keduanya, ikan-ikan ni hidup di kawasan air masin, tempat di mana parasit memang takkan mampu hidup. Berbanding air laut, air tawar seperti sungai dan tasik lazimnya dipenuhi dengan parasit disebabkan kondisi yang kondusif untuk pembiakan parasit. Walau bagaimanapun, ini sahaja tak cukup. Kita semua tahu kadang-kadang ikan air masin ni pun ada cacing. Untuk itu, kita lihat cara penyimpanan daging ikan.

Dalam kebanyakan kes, daging ikan air masin ni disimpan secara deep freeze. Kita bekukan ikan ke tahap sejuk melampau (<-120 Celsius). Pada takat suhu rendah ni, parasit parasit memang akan mati. Malah, bakteria yang selalunya hanya akan ‘tidur’ pada suhu rendah juga akan mati sebab suhu tersebut menyebabkan struktur mereka menjadi kristal. Hal ini seterusnya menyebabkan sel bakteria itu pecah dan mati.

Walau bagaimanapun, ini tidaklah bermakna den suruh hangpa makan ikan pasar malam tu. Yang tu tak boleh makan mentah sebab dah terkontaminasi dengan pelbagai kotoran. Yang boleh makan terus ini selalunya yang terhidang untuk sashimi. Yang ni betul-betul deep freeze dan bersih.

Kesimpulannya, daging lembu, kambing dan ikan air masin deep freeze boleh dimakan mentah. Sekian


Kisah Sebenar Disebalik Beauty & the Beast

Dalam filem atau kartun, kita selalu ditayangkan kisah manis di antara Si Jelita (The Beauty) dan Si Haiwan (The Beast). Tetapi kisah sebenarnya di sebalik dua individu ini mempunyai pengakhiran yang tidak menggembirakan seperti yang selalu ditayangkan oleh Disney.

Perkenalkan Pedro Gonzales. Dilahirkan di Tenerife, Sepanyol pada tahun 1537. Dia membesar sebagai kanak-kanak yang tidak normal. Tubuhnya menumbuhkan bulu terlalu tebal dan kerana itu, dia dikenali sebagai ‘Wildman’.

‘Wildman’ adalah makhluk dari mitos Zaman Pertengahan yang digambarkan sebagai lelaki separuh manusia dan separuh haiwan. ‘Wildman’ ini dipercayai akan bertukar menjadi makhluk ganas pada waktu malam. Kadangkala memakan kanak-kanak hidup-hidup.

Kisah Pedro bermula pada waktu malam selepas pertabalan Raja Henry II ketika pertengahan kurun ke-16. Pedro merupakan hadiah kepada raja, iaitu ‘wildman’ yang dikurung.

Kehadiran Pedro menimbulkan keterujaan dalam kalangan tetamu yang hadir. Pedro diletakkan di dalam penjara bawah istana untuk pemerhatian lanjut. Ketika di dalam penjara, para doktor dan para akademik memeriksa Pedro. Mereka menemui Pedro bukan seorang yang liar seperti jolokannya ‘Wildman’.

Pedro sebenarnya seorang kanak-kanak normal berusia 10 tahun yang mempunyai terlalu banyak bulu, iaitu keadaan yang kita kenali hari ini sebagai ‘congenital hypertrichosis’. Keadaan ini yang turut dikenali sebagai sindrom ‘werewolf’ adalah sangat ganji (rare). Cuma 50 kes ditemui pada zaman pertengana dan Pedro adalah kes pertama.

Pada masa itu, manusia yang mempunyai fizikal yang pelik akan dilihat sebagai aset kepada orang kaya. Terima kasih kepada keadaan fizikal Pedro, raja telah melihat Pedro sebagai salah satu aset kekayaannya.

Sebagai bahan eksperimen, Pedro dididik sebagai seorang bangsawan dan dibenarkan mempunyai nama Latin iaitu Petrus Gonsalvus. Mereka mendapati bahawa Petrus seorang yang cepat belajar dan dapat menguasai tiga bahasa dengan pantas. Malah, Petrus juga berkemampuan memegang jawatan dalam Istana (court).

Pada tahun 1550, Raja Henry II mangkat kerana kecederaan yang parah. Baginda telah meninggalkan seorang janda, Catherini dari Medici. Catherine pula mahu melihat sekiranya lebih banyak ‘Wildmen’ dapat dihasilkan sekiranya Petrus berkahwin. Jadi, Catherine buat keputusan mahu mengahwinkan Petrus dengan sorang wanita cantik yang juga bernama Catherine. Catherine dan Petrus tidak akan besua muka sehinggalah pada waktu perkahwinan.

Majlis perkahwinan mereka tidak diketahui, tetapi spekulasi menyatakan para doktor telah mengintip malam pertama Petrus dan Catherine. Mereka mahu melihat sekiranya Petrus bertukar menjadi ‘Beast’ ketika melakukan hubungan seksual. Mereka juga mahu melihat sekiranya ‘The Beauty’ (Catherine) selamat daripada persetubuhan tersebut.

Ramai orang terkejut yang akhirnya ‘Beauty’ jatuh cinta kepada ‘Beast’ dan mereka meneruskan perkahwinan yang bahagia. Tetapi Pemaisuri kecewa apabila dua anak lelaki pertama Petrus tidak mewarisi fizikal ayahnya yang banyak bulu. Namun, anak-anak pasangan tersebut yang lain seramai lima orang iaitu dua lelaki dan tiga perempuan telah mewarisi sindrom ‘werewolf’ daripada ayah mereka.

Keluarga Petrus mendapat populariti yang hangat dan dibenarkan mengembara di seluruh Eropah dan hidup bersama para bangsawan. Mereka memutuskan untuk menetap di Sepanyol di mana mereka memberikan sokongan kepada Duke Parma. Duke tersebut membenarkan Petrus menguruskan harta tanah yang terdapat di berhampiran Parma.

Anak-anak Petrus pula dijadikan sebagai hadiah kepada keluarga-keluarga kaya. Anak perempuannya, Antonetta, dijadikan sebagai bahan mainan dalam kalangan gundik-gundik Duke. Tidak mudah bagi Petrus dan Catherine untuk melepaskan anak-anak mereka untuk dilayan seperti objek. Malangnya, mereka tak mampu berbuat apa-apa.

Petrus dan Catherine seterusnya menetap di Lake Bolsena di Itali, di mana mereka mengakhiri hidup mereka dengan tenang. Petrus meninggal pada tahun 1617 dan Catherine pada tahun 1623. Pada waktu pengebumiannya, mayat Petrus tidak ditanam bersama dengan manusia lain, iaitu di tanam di tanah suci dalam kepercayaan Kristian.

Sehingga pengakhiran hidupnya, dia masih dilayan sebagai binatang, bukan sebagai seorang manusia.


Siapa Kaum Tatar Pada Zaman Moden?

Tatar , nama ini digunakan untuk menggambarkan beberapa kumpulan berbeza kaum Turki Muslim yang bertutur bahasa Turkik. Kebanyakannya adalah Muslim Sunni dan dikenal pasti berkait rapat dengan kawasan tertentu di Rusia dan bekas Kesatuan Soviet.

Hari ini terdapat empat kumpulan utama Tatar;

1) Tatar Volga

2) Tatar Crimea

3) Tatar Siberia

4) Tatar Kriashen

Terdapat kira-kira 8 juta orang Tatar di mana-mana wilayah bekas Kesatuan Soviet hari ini. Merangkumi sekitar 6.5 juta Tatar Volga.  Kurang daripada separuh berada di tanah air tradisi mereka di wilayah Volga dan Ural. Yang lain bertaburan di sekitar Rusia dan bekas Kesatuan Soviet, dengan jumlah yang besar di Asia Tengah.

Terdapat kira-kira setengah juta Tatar Siberia, mungkin satu juta Tatar Crimea dan mungkin 100,000 atau 200,000 Tatar Kriashen.

Tapi kita akan kenali dua masyarakat Tatar terlebih dahulu iaitu Tatar Volga dan Tatar Crimea.

Tatar Volga

Tatar Volga adalah kumpulan etnik Turki yang paling barat yang tinggal di bekas Kesatuan Soviet. Mereka secara tradisinya menetap di tengah padang rumput dan hutan Volga di Tatarstan dan Bashkirstan di Ural selatan.

Tatar Volga meliputi dua kumpulan yang berbeza iaitu Kazan dan Mishar. Mereka adalah keturunan Turkik Kipchak dan membentuk dinasti Tatar yang berbeza iaitu Kekhanan Kazan, yang bertahan selama lebih dari satu abad sehingga ia dimusnahkan oleh Ivan the Terrible.

Kebanyakan orang yang dikenali di Rusia sebagai Tatar adalah keturunan suku-suku Turki seperti Kipchak yang mendiami dua bahagian timur Empayar Mongol dan dikerah sebagai tentera, pemungut cukai dan hamba untuk Mongol.

Pada abad ke-8, bahagian selatan yang dikenali sebagai Tatarstan telah diduduki oleh orang Turkik yang digelar “Bulgar.”  Mereka bermigrasi dari padang rumput Azov akibat serangan Arab, mereka berpindah ke kawasan Volga tengah.

Apabila kawasan ini ditakluki dan dimusnahkan oleh tentera Mongol di bawah Batu Khan pada tahun 1236, kebanyakan yang terselamat lari ke utara. Mongol membentuk wilayah yang mereka takluki di Rusia menjadi sebuah negeri dan dikenali sebagai Ulus Jochi (Golden Horde).

Di bawah Mongol, suku-suku yang seperti Bulgar, Kipchak, nenek moyang Tatar Volga dan peneroka Finno-Ugric, bercampur pada tahap yang berbeza-beza.

Pada tahun 1440-an, Ulus Jochi berpecah kepada beberapa kekhanan, antaranya Kekhanan Kazan, Astrakhan dan Kekhanan Crimea, dan bertahan sehingga 1502. Masyarakat di Kazan adalah hasil pergaulan kumpulan-kumpulan yang disebutkan di atas.

Kekhanan ini hanya bertahan dalam masa yang singkat tetapi merupakan negeri kuat yang meninggalkan kesan rentetan di rantau ini. Masyarakat yang tinggal di sana mengembangkan bahasa Tatar yang berbeza dan dikenali sebagai Tatar Volga.

Tatar Crimea

Tatar Crimea muncul pada abad ke-14. Sejarah awal mereka agak mirip dengan Tatar Volga tetapi mereka tidak berkembang dengan bebas. Tatar Crimea bertutur bahasa mereka sendiri berdasarkan bahasa orang Turki Kipchak seperti Volga tetapi berbeza, misalnya, mereka banyak menyerap beberapa perkataan bahasa Uthmaniyah. Jadi, mereka lebih berkait rapat dengan Azerbaijan dan Turki Anatolia.

Pada pertengahan abad ke-13, tentera Mongol di bawah Batu Khan menuntut Crimea. Seperti yang berlaku di rantau Volga, orang Mongol berkahwin campur dengan orang Turki tempatan dan suku-suku ini bergabung untuk menjadi satu kumpulan yang kemudiannya dipanggil Tatar Crimea oleh Rusia.

Pada tahun 1440 mereka mencipta negeri mereka sendiri di bawah naungan Empayar Uthmaniyah iaitu Kekhanan Tatar Crimea yang diperintah oleh Dinasti Giray yang mengaku sebagai keturunan Genghis Khan. Mereka menguasai Crimea sehingga Rusia di bawah Catherine the Great menaklukinya pada tahun 1783. Ia merupakan kubu kuat Mongol (Tatar) terakhir di Rusia.

Kebanyakan orang Tatar Crimea berambut perαng dan bermata biru kerana orang Yunani, Goth dan Genoa yang tinggal di selatan Crimea menerima pakai bahasa Tatar, menerima Islam, dan dengan itu diterima oleh Tatar tradisional yang bercirikan Mongolik.

Baik, ini mungkin menjelaskan mengapa bangsa Tatar memiliki ciri-ciri fizikal yang sangat pelbagai. Ada yang berwajah Asiatik dengan mata yang sepet, ada yang berwajah Iran atau Turki dan ada juga yang berambut perαng dan bermata biru.

Jadi adakah ini kesan dari percampuran genetik sepenuhnya atau pengaruh budaya dengan populasi tempat tinggal mereka? Jadi, bagaimanakah sebenarnya rupa orang Tatar yang asli?

Tatar ada empat makna:

Anggaplah misalnya, persoalan ini merujuk kepada Tatar Volga, dan bukannya merujuk tiga definisi selebihnya.

Tatar Volga, atau Tatar sahaja, sememangnya mempunyai variasi yang sangat luas dalam genetik populasi mereka. Mereka boleh muncul sebagai masyarakat bermata biru, berambut perαng, atau bercirikan rupa Asia Timur, atau bercampur aduk dengan masyarakat berwajah Kaukasia atau Timur Tengah atau ciri-ciri luar yang lain.

Variasi adalah perkara biasa di kalangan bangsa Turki. Contohnya jika kita melihat orang Uighur di Urumqi, Xinjiang (Turkestan Timur), China, rata-rata masyarakatnya ada ciri-ciri berbeza di sana.

Malah ianya bukan satu perkara mustahil di kalangan orang Turki untuk mencari adik beradik dari ibu bapa yang sama dalam kalangan rumpun yang orang Eropah sering lihat sebagai ‘kaum yang berbeza’.

Orang Chuvash, Uzbekistan, Azerbaijan apatah lagi orang Turki Anatolia mempunyai variasi genetik yang luas, bahkan mengatasi kebanyakan bangsa dari Dunia Lama yang lain. Tatar adalah contoh yang baik.

Sebabnya mungkin seperti berikut:

Orang Turkik, atau panggilan mudahnya, orang Turki, telah berpusat di Asia Tengah atau Eurasia, yang merupakan pusat graviti populasi kira-kira seramai lima bilion manusia dengan ciri-ciri yang berbeza. Kawasan tradisi yang didiami orang Turki juga merupakan persilangan kaum manusia terkini, Neanderthal dan Denisovan, selain Homo Sapien.

Orang Turki mungkin membawa genetik campuran tertinggi daripada variasi ini kecuali masyarakat pribumi Amerika. Malah segelintir kaum Turki Altai dan Ural masih percaya kewujudan Almas, manusia aneh berambut merah yang tinggal di dalam gua.

Jika kita mempercayai maklumat Ibn Fadlan, atau kaum yang tidak mesra Turki, atau maklumat-maklumat lain, orang Turki Kuno mungkin mempunyai teknik meningkatkan variasi genetik dengan menggalakkan percampuran gen yang disengajakan dengan bangsa yang paling berbeza dan paling jauh.  Ini mungkin salah satu kunci kejayaan mereka dalam sejarah.

Orang Turki pernah menjadi kaum penggembala kuda atau rusa. Suku-suku mereka berasal dari bangsa separa nomad atau sepenuhnya, membawa teknologi besi bersama mereka sambil bergerak jauh ke serata tempat.

Orang Turki secara tradisinya tidak melihat warna kulit apabila bercakap tentang ras bangsa. Mereka tidak melihat diri mereka sebagai Asia Timur, Eropah atau Timur Tengah tetapi berada di atas kategori tersebut. Lebih-lebih lagi setelah memeluk Islam.

Memandangkan orang Turki pernah membina beberapa empayar dalam sejarah, maka mereka bercampur gaul dengan rakyat secara penuh. Sebahagian daripada mereka menyertai bangsa Turki yang menjadi kelas pemerintah, mengangkat bahasa prestij dan budaya dominan. Ini meningkatkan variasi genetik.

Walaupun Tatar adalah bangsa yang sering menjadi musuh ketat Rusia, namun selepas mereka tewas dalam peperαngan menjelang abad ke-16, orang Tatar yang menjadi warganegara setia Rusia sering turut serta membawa panji-panji Rusia atau Soviet dalam peperαngan.

Mereka lebih berpendidikan daripada orang Turki yang lain pada akhir abad ke-19 dan ramai yang menjadi guru di seluruh Asia Tengah. Mereka bercampur dengan orang Rusia dan orang Turki yang lain. Ini berlaku semasa perkembangan penyelidikan dalam bidang turkologi di Rusia.

Kajian telah menunjukkan bahawa seseorang manusia amat baik dalam mengenal pasti perbezaan di kalangan kumpulan yang mereka dibesarkan. Kajian ini boleh diakui, seseorang mungkin lebih sensitif terhadap perbezaan.

Tatar pada asalnya tidak pernah menggambarkan mana-mana kumpulan bangsa tertentu, ia berasal dari klasifikasi secara umum terhadap mana-mana kumpulan nomad ‘Mongolic’.

Empayar Mongol dalam sejarahnya pernah digelar sebagai ‘Tatar Agung’.  Istilah ini kini telah mengecil, tetapi masih menggambarkan banyak masyarakat yang sangat berbeza, biasanya mereka yang tinggal di tanah yang secara bersejarahnya pernah menjadi sebahagian daripada Empayar Rusia.

Sekaligus bermakna ia turut menggambarkan masyarakat barat dan timur yang sudah bercampur secara budaya jauh sebelum Empayar Rusia muncul, iaitu ketika zaman penjajahan Mongol.

Pada satu ketika istilah “Tatar” juga pernah digunakan oleh pegawai-pegawai Empayar Rusia untuk menggambarkan kebanyakan masyarakat Islam bukan Uthmaniyah dalam sempadan Rusia atau tinggal berdekatan dengannya yang bebas daripada etnik suku tertentu.

Azeri juga pernah dipanggil sebagai Tatar pada satu ketika, termasuklah masyarakat Nogay, Kazan atau Crimea.

Lebih meluaskan lagi variasi ini adalah apabila salah satu rekod terawal yang menyebut tentang Tatar muncul dalam sejarah pra-Mongol sendiri. Tatar disebut sebagai salah satu suku nomad yang merupakan musuh tradisi suku Mongol. Suku Tatar juga bertanggungjawab ke atas pembunuhan bapa Genghis Khan.

Suku yang sama ini kemudian akan hilang identitinya selepas diserap sebagai unit ketenteraan Mongol semasa kebangkitan Genghis Khan, jadi, secara teknikalnya, suku Turkik bernama ‘Tatar’ di Asia Tengah telah menerima identiti yang baru iaitu Mongol.

Hari ini, jika berbincang tentang bangsa Tatar, ia pasti merujuk sama ada tentang Tatar Volga Bulgaria atau Tatar di Rusia dan Ukraine. Walaupun ciri-ciri mereka amat berbeza dan banyak pertindihan tentang asal usul mereka, namun apa yang pasti mereka semua pasti ada kaitan dengan sejarah penaklukan Mongol di barat.

Kesimpulannya, kebanyakan orang Rusia secara tradisinya mengaitkan Tatar dengan Mongol yang pernah menakluki Rusia pada abad ke-16 tetapi sebenarnya mereka adalah kumpulan yang berbeza. Tatar adalah jiran Mongol dan Turki tetapi berbeza.

Para pengkaji etnolinguistik menghadapi kesukaran untuk menerangkan dengan tepat perbezaan ini, maka, kaitan serta perbezaan antara Tatar, Mongol dan Turki masih menjadi perdebatan. Meskipun begitu Tatar sudah lama digambarkan sebagai syaitan dalam kebanyakan cerita-cerita rakyat kaum Slavic.

Tatar asli yang merupakan suku Turkik yang berkuasa telah dihapuskan oleh Genghis Khan. Hampir seluruh orang Tatar atau Turkik nomad amnya telah menyerap identiti Mongol di sepanjang zaman penaklukan dan kebangkitan Empayar Mongol.

Dari sejarah inilah, orang Eropah sudah terbiasa merujuk orang Mongol sebagai ‘bangsa Tatar’, mereka berpendapat bahawa kaum gasar yang kejam dan jahat seperti mereka sentiasa muncul dari tempat seperti Tatarus.

RUJUKAN:

Tucker, Spencer C. (2010). A Global Chronology of Conflict: From the Ancient World to the Modern Middle East, Vol. II. ABC-CLIO.